Zer litzateke halako egoerei aurre egitea Danonartin bezalako elkarterik gabe? Eskerrik asko Ondarroako eta Berriatuako udalen partez\nHemen zaude:Hasiera»Ongizatea»Zer litzateke halako egoerei aurre egitea Danonartin bezalako elkarterik gabe? Eskerrik asko Ondarroako eta Berriatuako udalen partez\nOndarroako Udala 2020-05-02 Ongizatea\nOndarroako Danonartin elkarteak beharrizanak dituzten familiei elikagaiak banatzen dizkie hilero, Ondarroako eta Berriatuko familiei. 2011an hasi ziren elikagaiak batu eta banatzen eta iazko Gabonak baino lehen ateak ixtear egon ziren; gaurko egoerari aurre egitea oso zaila litzateke halako elkarteen laguntzarik gabe. Zer litzateke egoera honi aurre egitea Danonartinek ateak itxi izan balitu duela 5 hilabete eskas?\nProiektuan murgildu eta boluntario gisa aipatutako lanen bat egiteko prest dauden herritarrek danonartin@hotmail.com helbide elektronikora mezu bat baino ez dute bidali behar. Lan desberdinak egiten dituzte boluntarioek: Elikagai Bankutik etortzen den kamioiaren deskarga (hilabetean behin), banaketa egunerako kaxak edo loteak prestatzea (hilabetean behin, taldekideek erabakitzen duten egun eta orduan) eta banaketa (hilabetean behin Gizarte Zerbitzuek esleitutakoaren araberako banaketa egin Danonartineko lokalean).\n“Oso datu esanguratsuak dira eta udaletik garrantzitsua deritzogu Danonartin elkarteari babesa eta laguntza ematen jarraitzea. Horregatik, boluntario izan nahi duen oro izango da ongietorria elkartean”, azpimarratu dute Ondarroako Ongizate Batzordetik.\nOndarroako eta Berriatuako herritarrei banatzen dizkie elikagaiak elkarteak, eta oso eskertuta daude bi herrietako alkateak, Zunbeltz Bedialauneta Ibaibarriaga eta Jon Arriola Espilla: “egoera honek bizimodua aldatu digu egun batetik bestera eta herritar asko esku hutsik utzi ditu. Danonartin elkarteak laguntza ederra ematen dio bi herrietako 80 bat familiari. Oso eskertuta gaude!”. Zenbaki batzuk aipatzearren, Danonartin elkarteak azken banaketako datuak azpimarratu ditu: “apirileko banaketan 72 helduk jaso zuten etxerako janaria Danonartin elkartean, guztira 2007kg elikagai; 84 familiak zeuden zerrendan. Aurreko hilabeteko banaketan, ostera, 24 umek eta 61 nagusik jaso zuten elikagai otarra, guztira 1820kg. Hilabete honetan umeentzako janari banaketa Gurutze Gorriak egin du eta 61 umerentzako elikagaiak banatu dituzte.\nDanonartin elkarteak hilabetero banatzen ditu otarrak, Gizarte Zerbitzuek hala egokitzen zaiela esaten duten familiei. Baina elikagai horiek lortu eta kudeatu ahal izateko ezinbestekoa da boluntarioen eta herritarren laguntza. “Mundu mailako erakundeak ezustean harrapatu ditu Covid19aren krisiak eta argi geratu da herria ari dela ematen irtenbidea herriari”, esan dute bi alkateek.


Generoaren historiaz: XVII. mende bukaera eta XVIII. mende hasierako Oiartzunen (I)\nMartxoaren 8an izan zen mundu mailako greba, lanuzte edo plantoaren ildotik, aste batzuetako atzerapenarekin bada ere, aurreko mendeetan udal-aktetan emakumeei buruzko informazioa bilatzeari ekin diogu.\nDokumentazioa aztertzerakoan, gizonezkoek gobernatutako gizarte baten aurrean gaude: emakumea bigarren mailako protagonista da eta eta bere papera, gizonezkoarenarekin alderatuta, beneta txikia izan zela irudi dezake. Informazioak, askotan zeharkakoak, sakabanatuak dira. Udal-aktetan emakumeari edo horrek gizarte hartan zuen paperari buruzko informazioa ez da topatzen erraza. Dena den, aktak ez dira basamortu bat.\nEmaitzak datozen lerroetan ikusiko ditugu, hiru ardatz nagusiren inguruan: gizartearen baitan, gizon-emakumeen arteko harremanen arautzean; emakumearen ogibide eta jardunetan, eta, azkenik, alfabetizazio kontuak.\nEmakumearen papera filosofia, erlijio edo zuzenbidearen ildotik oso baldintzatua zegoen. Asko ziren bere izaera maltzurra eta gizonezkoenganako zuen mendekotasuna salatzen zuten idatziak. Lege edo arau aldetik haien portaera kontrolatzeko ekimenak azalduko dira, bai elizari lotutako esparruan, baita alor zibilean. Aktak adibidez josita daude.\nIldo nagusietako bat jende ugari biltzen ziren leku eta uneetan bi generoen arteko banaketa bermatzea zen, gizonak batetik eta emakumeak bestetik; moraltasunaren eta Elizaren arauen izenean. Jende andana biltzen zen plaza inguruetan, baita betan, taberna eta sagardotegietan ere. Esparru horietan bi sexuen arteko harremanak arautzeko hamaika ekimen eman ziren. 1699an, adibidez, danbolinjole edo txistulariei Bailarako hiru plaza nagusitan bakarrik jo zezatela agindu zitzaien, eta ez edozein auzune edo baserritan. Agidanez, sagardo salmenta egiten zenean, musikariak leku horietara joaten ziren, bertan neska-mutilak elkartuz eta "mucha desorden y cometer muchas ofenssas de Dios". Emakumea ez zen horren errudun ikusten; musikariak ziren jendea aztoratzen zutenak.\nMomentu handiek portaera zalantzagarri edo lizunetarako aukera ematen zuten. 1691n, Egunsentiko meza ohikoa zen orduan ospatzea adostu zen, udan goizeko 05:30ean eta neguan 07:30ean. Goizago egitea erabaki zen, baina honek eragozpen ugari ekarri zituen. Mezetara joateko aitzakiapean, neska-mutil gazteak elkarrekin zebiltzan, ordutik kanpo eta jenderik gabeko lekuetan. Gobernuak hori debekatu zuen, baina horrez gain, gurasoen eta nagusien ardura eskatzen zen, seme-alaba eta mirabeekiko zuten erantzukizunari erreparatuz.\nSexuen banaketa ez zen espazio zibiletan bakarrik eman. Sinbolismo berezia zuten lekuak horren lekuko izan ziren, eliza eta inguruak. Tenpluko kou azpian, bataiarriaren inguruan eta bankuetan gizonak eta emakumeak elkarrekin egotea eta esertzea behin baino gehiagotan galarazi zen. Neurri horiek XVII. mende bukaeran areagotu ziren, 1690etik aurrera, aurreko hamarkadetan ez baitugu horien inguruko informaziorik. Antzeko xedapenak hilerrirako bidean zeuden eskailerei edo hileta-segizioei ere eragiten zieten (1688).\nHalako arauak orokorrak ziren, baina izan ziren zehatzagoak: 1695ean, adibidez, Ostegun eta Ostiral Santuz, Kriston Heriotza ospatzean, emakumeei aldare nagusiko eskaileretan egotea debekatu zitzaien. Hiletetara, 1691ko urtarrileko mandatuaren arabera, emakume eta inudeak mezatara umeekin batera joaten ziren.\nGenero zatiketa ospitalean ere gertatu zen. 1697ko abuztuan argitaratutako aginduek emakume zein gizonentzako berezko lekua egokitzeko asmoa zuten. Ospitaleko maiordomo zen Juan Arrondoren eskaera aintzat hartuta egin zen eta helburua iskanbilarik gabeko egoera bilatzea zen, bare eta baketsua, jendeak lo egin zezan. Bi urteren buruan ospitaleak banatu gabe jarraitzen zuen.\nHandik gutxira udal-kartzela izan zen helburu. Ziegetara bideratzen ziren udaletxeko gelak oso egoera kaskarrean zeuden. Emakumezkoentzako kartzelarik ez zegoenez, 1700eko otsailean bat egitea erabaki zen, horretarako udaletxeko ziega moduan atonduz. Ospitalearekin gertatu ez bezala, hilabete gutxitan (uztailerako) lan guztiak bukatuak zeuden.\nEzkongabeak ziren baina bikote-bizimodua zeramaten gizon-emakumeak Bailaran ugariak ziren Erdi Aro bukaeratik gutxienez, 1499ko ondasunen estimazio-liburua edo errolda lekuko. Orduan burutu zen erroldak halako bikoteen edo neska "amorante" horien egoera eguneratu zuen, maila fiskal berriz ezarriz, ohiko egoera zenaren seinale. Berrehun urte beranduago errealitate horrek indarrean jarraitzen zuen. 1692ko uztailean, gizonekin bizi ziren emakume ezkongabeak 20 eguneko epean ezkondu zitezela agindu zen eta gizon ezkonduekin harremanak zituztenak 8 eguneko epean Bailaratik ateratzeko asmoa agertu zen: "que todas las mugeres corrutas que están en este valle se casen dentro de veinte días corrientes desde oy, y las mujeres que tratan con onbres casados salgan dentro de ocho días de este valle, pena para todas de que se pondrán a la bergüenza pública". Bi urte beranduago, 1694ko urtarrilean, antzeko xedapenak plazaratu ziren. Oraingoan ohaideei bakarrik egiten zitzaien aipamena -apaiz eta gizon ezkonduen ohaideei-: "que ninguna muger corruta, amanzeuada o que dé mal exemplo con clérigo, hombre casado o con otro de qualquiera estado no admita ninguna persona en su casa y que salga de este valle dentro de nuebe días, con aperzeuimiento que se sacará públicamente del dicho Valle".\n[Udala]: Argazki erakusketa\n[Oiartzuarrak.org]: Hirukideren aurkezpena\n[Oiartzuarrak.org]: Aiton-amonen astea\n[Udala]: Gazteen antzerki taldeen aurkezpen bilera\n[Oiartzuarrak.org]: Ugaldetxoko festak\n<< 2018, iraila >>\n[2018-09-20]: Hirukideren aurkezpena\n[2018-09-24]: Aiton-amonen astea\n[2018-09-26]: Gazteen antzerki taldeen aurkezpen bilera\nArditurrko Bide Berdearen Eguna\nOiartzungo Udalaren bloga. Kultura eta aisialdi ekitaldiak. / Nor gara /RSS


Administrazioaren bikaintasuna, euskara eta blogak Sustatu.eus - Teknologia albisteak\nAdministrazioaren bikaintasuna, euskara eta blogak\n2006-05-22 : 12:05\nPasa den ostegun eta ostiralean Herri Administrazioetan Kudeaketako Bikaintasunari buruzko I. Kongresua ospatu zen, Bilboko Euskalduna Jauregian. Euskararen aldetik, bikaintasun gutxi erakuts daitekeela dio han parte zuenetako batek, Iñaki Ortizek, Tiraka blogean.\nHorrez gain, eAdmin blog interesgarrian beste bi kronika utzi ditu Iñaki Ortizek jardunaldi hauen inguruan.\nBiltzarrean parte hartu zuen beste batek, VISESA sozietate publikoko zuzendari Pablo Aretxabalak, bloga ireki du halaber eta han ere komentatu du jardunaldi hauena.\n2006-05-22 : 18:15\nTiraka blogean ohar txiki bat jardunaldi hauetan euskarari eman zaion tratamenduari buruz, eta hurrengo klikean, pertsona beraren eskutik, jardunaldien laburpen ikaragarri ona... gaztelaniaz.\nNola zen hura...? Zozoak beleari ipurbeltz?\n2006-05-23 : 11:48\n> Gauza bat da administrazioak euskarari zer tratu ematen dion (edo ez dion ematen).\nBeste bat da administrazioaren (administrazioen) utzikeria salatzea.\nEta beste bat da, salaketa egiten duenak gaztelaniaz idaztea eta hitz egitea ere baduela. Eta Iñaki Ortiz, administrazioan eta zuzen-zuzen euskalgintzari lotutako atal baten jardun ez arren, euskaraz lan egiten duenetakoa da (oso-oso gutxik bezala); areago, gure administrazio erdaldunean euskararen erabilera praktikan bultzatzen ahalegintzen denetakoa da, ekarpen zehatzak eta landuak eginez.\nNi neu gusturago nengoke bere blog-a ere euskaraz osatuko balu, baina...\nEdonola ere, administrazioetan Ortiz asko balego, administrazio euskaldunaz hitz egiten ariko ginateke orain.\n2006-05-23 : 18:16\nBai, lotsagarri izan zen euskararen tratamendua kongresuan.\nNi ere han egon nintzen eta barruko amorrua zertxobait arintzeko, pilo bat eskertu nuen Iñakiren komentario/aldarrikapen. Gero bere ponentzia erderaz hutsean egon zen, baina bere komentarioa behintzat lore txiki bat basamortuaren erdian topatzea bezala izan zen.\nEz du ez hanka, ez buru. Herri administrazioari buruzko kongresu batean ia ia katalana (ponente asko hangoak baitziren) gehiago entzun zen euskara baino. Tristea oso tristea.\nUdal langile bat


Udalak Martxoaren 8ko “EMAKUMEEN NAZIOARTEKO EGUNAREN” kaleratu duen egitarau – Ostadar SKT\nUdalak Martxoaren 8ko “EMAKUMEEN NAZIOARTEKO EGUNAREN” kaleratu duen egitarau\n“Sufragistas” pelikularen proiekzioa. 22:00etan Manuel Lekuona kultur etxean.\n*Okendo zinema taldearen eskutik\n“Euskadiko emakume garrantzitsuen erakusketa”. Erakusketaren inaugurazioa martxoaren 8an, asteartean, eguerdiko 11:00etan Antonio Mercero erakusketa aretoan.\nAurkezleak: Lasarte-Oriako ikastetxeko ikasleek\nOndoren, agerraldia eguerdiko 12.00etan Okendo plazan.\n“La consciencia del tiempo” liburuaren aurkezpena. Arratsaldeko 18:00etan Emakumearen zentroan.\nIdazlea: María Morales Carson\n“UMORE-TERAPIA” jolasa, emozioa eta umorearen inguruko tailerra. 17:00tatik 19:30tara. Biyak-Bateko beheko solairuan.\nDinamizatzailea: Nagore Vázquez psikologoa\n*Izena emateko epea: Martxoaren 4arte (Biyak baten)\nHaurrentzako ipuin-kontaketa “batak panpinak besteak superheroiak” (6 urtetik aurrera). 18:00etan, Manuel Lekuona Kultur Etxeko haur Liburutegian.\nIpuin kontalaria: Beatriz Egizabal\nHelduentzako ipuin-erotikoak “Hotzikara” (16 urtetik gora). 19:30etan, Manuel Lekuona Kultur Etxeko batzar aretoan.\nIpuin kontalaria: Inés Bengoa\nHelduentzako antzerki emanaldia, “Un espíritu burlón”(Noel Coward). 19:30etan, Manuel Lekuona Kultur etxean. Sarrera: 3€\nAntzerki taldea: Lan eta Lan (E.P.A)\nOndoren Herri afaria eta dantza, 21:30etan “El Jardín” jatetxean. 25€ (Izen- ematea: Sexuen elkarbizitzarako emakumeen zentroan).\nLasarte-Oriako Berdintasunaren aldeko 1. Martxa, Lasarte-Oriako pertsonei, familiei, elkarteei eta koadrilei zuzendua. 12:00etan Okendo plazan. Martxa oinez, bizikletaz, patinez,… egitea ahalko da.\nBiseren eta berdintasunaren aldeko dekalogoaren banaketa 11:00tatik aurrera Okendo plazan\nZunbako maratoia Lasarte-Oriako pertsonei, familiei, elkarteei eta koadrilei zuzendua. 11:00etan Okendo plazan. Berdintasunaren aldeko dekalogoaren banaketa 10:30tatik aurrera Okendo plazan.\n*Oharra: Euria egiten badu Zunbako maratoia Villa Mirentxu ondoko Trinketean egingo da.


Erakusketa eta bideo emanaldia antolatu ditu Eguzkik : Oarsoaldeko Hitza\nErakusketa eta bideo emanaldia antolatu ditu Eguzkik\nBizikleta ibilaldia antolatu dute, bestalde, hilaren 20an 10:00etan Zumarditik abiatuta. Norbanakoei zein familiei begirakoa ordu eta erdiko iraupena izango du.\nAiako Harriaren gaineko erakusketa zabalduko dute.\nEguzki talde ekologistak Aiako Harria parke naturalaren gaineko erakusketa eta Errenteriako bidegorri sariaren gaineko bideoa eta solasaldia antolatu ditu. Lehenengoa hilaren 14tik (astelehena) 26ra bitartean izango da zabalik Xenpelar etxean, Aiako Harria parke naturala benetan babestuta dago? goiburuarekin. Aiako Harriaren gaineko erakusketan argazkiak, bideoak eta bestelako materiala izango da ikusgai, eta Añarbe baso erreserbaren gaiak tarte propioa izango du. 1995. urtean izendatu zuten parke natural Aiako Harria eta ia 20 urte geroago Kontserbazio Bereziko Eremu izandapena lortu zuen 2000 Natura Sarearen parte bihurtzeko.\nAurten beteko da eremu horretako egoera hobetzeko ezarritako helburuak lortzeko sei urteko epea, eta betetze maila txikia ez ote den kezkatuta dago Eguzki taldea.\nBidegorri sarearen gaineko hausnarketa\nBidegorri sarearen gaineko hausnarketa piztu nahi du bestalde Eguzki taldeak, eta horren harira Errenteriako bidegorri sarearen gaineko bideo emanaldia antolatu du hilaren 16an (asteazkena) 19:00etan Xenpelar etxean. Helburua egungo bidegorri sarea hobetzeko horren gaineko eztabaida sortzea da, izan ere, puntu ilunak ditu besteak beste egungo sareak. Bideo emanaldiaren ostean, solasaldia egingo dute eta bertan parte hartuko dute Gurpil Artea elkarteko kideek.\nAmaitzeko, bizikleta ibilaldia antolatu dute hilaren 20an 10:00etan Zumarditik abiatuta. Norbanakoei zein familiei begirakoa ordu eta erdiko iraupena izango du.


Chillida eta Urkijo, Sara Etxea bisitatzen\nSara Etxeak hainbat bisita jasotzen ditu urtean zehar, eta horrela izan da baita 2018ko apirilean eta maiatzean ere. Bi izen ezagun bertaratu dira, gainera, Jose Miguel Barandiaranen etxea izandakoa ezagutzera.\nLuis Chillida Josemari Velez de Mendizabalekin batera, Sara Etxearen kanpoaldean\nBatetik, apirilaren 23an Luis Chillida, Eduardo Chillida eskultorearen semea Ataunen egon zen eta Fundazioko presidente Josemari Velez de Mendizabalen eskutik ataundar ezagunaren bizilekua bertatik bertara ikustatu zuen. Besteen artean, eskultoreak Barandiaranekin izandako harreman ona ekarri zuten gogora biek.\nPaul Urkijo (ezkerretik laugarrena) Jentilbaratza elkarteko kideekin. (Argazkia: Jon Aizpurua)\nBestetik, maiatzaren 19an Paul Urkijo zinemagilearen txanda izan zen; Ataungo Jentilbaratza kultur elkarteak gonbidatuta eta bertako hainbat kidek lagunduta egon zen zuzendari gasteiztarra. Urkijok Barandiaranek bere egunean bildutako Patxi Errementaria ipuinean oinarrituta dagoen 'Errementari' filma estreinatu zuen 2018ko martxoan.


Emaitza onak Espainiako pista txapelketan | El Diario Vasco\nOiartzunEmaitza onak Espainiako pista txapelketan\nEmaitza onak Espainiako pista txapelketan\nIriondo, Jiménez eta Rivas, euren dominekin. / GOIZARIN\nGOIZARIN OIARTZUN. Viernes, 26 abril 2019, 00:16\nPasa den asteburuan Espainiako txapelketa jokatu zen Tafallan eta hantxe parte hartu zuten hiru oiartzuarrek: Ekain Jimenez Elizondo, Kattalin Iriondo Gaztelumendi eta Ekhiñe Rivas Ruiz.\nOso lan polita burutu ondoren jasotako emaitzak ere bikainak izan dira: alde batetik, Iriondok zilarrezko bi domina lortu zituen, taldeko jazarpenean eta scrach-ean; bestetik, Rivasek ere bi zilarrezko domina irabazi zituen, taldeko jazarpenean eta abiaduran, eta brontzea, bakarkako abiaduran; azkenik, Jimenezek Mallorcan, Madrilen eta Valentzian jokatu diren Espainiako Kopan lehen postua erdietsi ondoren, Espainiako txapelketan ere maila mantentzea lortu zuen. Izan ere Oiartzungo txirrindulariak urrezko dominak lortu ditu taldeko abiaduran, bakarkako abiaduran eta kilometroko proban.\nEspainiako probak burututa, orain Europa eta mundu mailako probak prestatzeari ekin dio Ekain Jimenez gazteak, Espainiako selekzioarekin. Kattalin Iriondok eta Ekhiñe Rivasek ere gogor lan egin dute eta hortxe daude haiek lortutako emaitza bikainak ere. Zorionak hiruei!\nZubi berria Ugaldetxon GAZTE IZANAK-EKO KIDEAK, EDERKI


PSE EUSKADI: Berriak: Tontxu Rodríguez izendapen autonomikoko senatari hautatu dute berriz ere Eusko Legebiltzarretik, Socialistas Vascos-Euskal Sozialistak Taldeak proposatuta\n2020 IRA 24 • XII. Legegintzaldia\nEusko Legebiltzarrak Tontxu Rodríguez hautatu du berriz ere izendapen autonomikoko senatari gisa XII. Legegintzaldiaren lehen ohiko osoko bilkuran. Goi Ganberan Euskadiri zuzenean hautatzea dagozkion hiru eserlekuetako bat beteko du Socialistas Vascos-Euskal Sozialistak Taldeak hala proposatu eta gero, kargu horretarako senatariak duen eskarmentu eta ibilbidean konfiantza baitu.\nEneko Andueza PSE-EEren legebiltzar bozeramaileak poza adierazi du Tontxu Rodríguezen izendapenarengatik. Tontxuren “eskarmentua eta herritarrenganako zerbitzu bokazioa eta lanerako duen gaitasuna” azpimarratu ditu, “halaxe aitortu izan zaiolarik Senatuan, maila goreneko erantzukizunekin”, esan du. Halatan, Talde Sozialistaren idazkari nagusia da Goi Ganberan 2019ko maiatzetik, eta beraz, horren funtzionamenduaren eta, halaber, senatari sozialisten lana antolatzearen arduraduna.\nHorrez gain, PSE-EEren Lurralde Talde Sozialista jarri du abian Julia Liberal eta Txema Oleagarekin batera, Senatuan heltzen zaien Euskadiri eragiten dioten gaietan taldeari ahotsa emateko asmoz.\nTontxu Rodríguez Zuzenbidean lizentziatua da Zaragozako Unibertsitatetik. Abokatutzan aritu zen 1987tik 2003ra bitartean, eta Barakaldoko Udaleko zinegotzi lanarekin bateratu zuen 1991etik 1999ra bitartean. Azpiegitura enpresa publikoaren zuzendari izan zen, eta Barakaldoko alkate gero, 2003. urtetik hamarkada batez aritu izan zelarik kargu horretan. Izendapen autonomikoko senatari da 2013tik.\nEusko Legebiltzarrak Tontxu Rodríguez hautatu du berriz ere izendapen autonomikoko senatari gisa. Izendatu ondoren, Tontxuk “batasunaren eta akordioen alde” egin du herrialde honek #Covid_19-arengatik aurre egin beharren den aparteko zailtasunei heltzeko @gpssenado @socialistavasco pic.twitter.com/4K866covdq\n— Euskal Sozialistak legebiltzar taldea (@gpsv_parlamento) September 24, 2020


Ross Gayren «Be Holding» poemaz | atzerria | GAUR8 - mila leiho zabalik\nJULIUS ERWING AIREAN FLOTATZEN, LEKUKOTZA SUBLIME BATEN GRAZIA\nRoss Gayren «Be Holding» poemaz\nLakersen kontrako 1980ko NBAko finalean, Julius «Dr. J» Erwingen hegaldia ikusten du poetak, obsesiboki, Youtuben. Jokaldi mitikoaren dotoreziak atrapatuta dauka; Dr. J ez da erortzen, logika eta grabitatea desafiatu ditu, espazioa eta denbora ukatu. «Be Holding» sublimearen aurrean ahozabalik geratzeko gonbidapena da.\nPoeta itxuraz garrantzirik gabeko gertakizun baten –saskiratze bat, bi puntu– ikuslea baino, une ikonikoaren lekukoa da: Dr. J-k aukera guztiak desafiatu ditu eta flotatu egiten du\nSaskibaloi jokalariaren keinu arina hartzen du eta hegaldi horrekin batera, birikak zabaltzen ditu, mundu honetako zorion, ikara eta biolentzia guztiak kabitu ahal izateko\nRoss Gay estatubatuar poetak poema liburu berria atera du. “Be Holding” du grazia eta haria 1980ko NBAko final bateko gertakari zalapartatsu batetik hartu du. Julius Dr. J Erwingen baseline scoop gogoangarrian, hain zuzen. Saskibaloiaren historiako jokaldi mitikoenetakoa hartu eta etikaren inguruko galdera larri batean eraldatu du, edo zehatzago, lekukotzaren etikaren inguruko galdera batean.\nEz dela begiratzearekin konfunditu behar ohartarazten digu Gayk, espektakulutik aldendu behar garela, Dr. J-ren hegaldiarekin batera haragituagoa den beste zerbaitean parte hartzeko: lekuko izan. Lekuko, baina ez bakarrik gure begiekin, baita gure birika, esku eta ezpainekin ere, lekuko.\nDr. J-ren jokaldi gorenaren aurrean, erori eta altxatu, airean flotatzen duen atletarekin poetak sublimea denaren aurrean harritzeko, hunkitzeko, ahozabalik geratzeko proposatzen digu. Baseline scoop jokaldiak, baina, zer du sublimea? Poetarentzat, espontaneotasuna, dotorezia, gertagaiztasuna. Edo bere beste hitz batzuetan esanda, beste gizon beltz bat fusilatua edo espetxeratua izateko aukeraren kontra, hortxe altxatzen da, hor dago Julius Erwing, probabilitateak eta grabitatea bera desafiatuz, momentu batez behintzat bai.\nJokalari beltzaren mate indartsu eta biszeralaren ikusle baino, poetak fintasunaren eta graziaren lekuko egiten gaitu. Eta gizon beltzean estereotipo basatia edo jasan dituen terroreak ikusi baino, bat-bateko grazia, eta garbi-garbia, dakusagu. Dr. J-k saskirako bidea itxita dauka, joko zelaitik kanpo hegan egin behar du, taula barrikada bat da, eta defentsak zain dauzka. Eta oztopo guztion aurrean, bere saskiratzea burla bat da, arrazismoaren langa eta topeei egindakoa.\nObsesio poetiko induzitua\n“Be Holding” poema bakarreko liburua insomnio gauetako kreatura bat da. Youtuben jokaldia behin eta berriz ikustean sortzen den kontzientziaren fluxua balitz bezala idatzia dago. Poeta itxuraz garrantzirik gabekoa dirudien gertakizun baten –saskiratze bat, bi puntu gehiago– ikusle baino, lekukoa da. Ikonikoa da unea, Dr. J-k aukera guztiak desafiatu zituelako. Jauziarekin altxatu egiten da, igo egiten da, flotatzen du, sakratua denaren itxurako zerbait haragituz.\nDr. J-ren jokaldi gogoangarriarekin obsesio poetiko induzitua bizi du Ross Gayk. Eta obsesioa galdera egiten du: «Noiz, nola eroriko da bere jokaldi hegaldaritik?» Finean, “Be Holding” ikerketa hori da: sublimea bistan daukagunean edo ekintza krudelen aurrean, nahi gabe, nola jartzen garen arnasestuka ikertzen du.\nBilaketa edo meditazio liriko bitxi batekin, Ross Gay poetak Dr. J-ren ezinezko mugimendu hori, estatu biolentzia eta jagoletzarekin, beltzen bizitza eta irauteko ahalmenarekin lotzen du. Eta poemak galdetzen du imajinazioak, edo gure begiradak, nola eraman gaitzakeen besteengandik gertuago, besteekin konektatzea zoriona bezalako zerbait izan dadin.\nMuinean eta forman bakarra den lan honetan, sentimenduen inguruko ikerketa asko dago. Bere subjektuak islatzen duen flotatzeko graziaren gainekoa. Lekuko gara, inposiblearen lekuko. Aurrekaririk ez daukanaren lekuko. Gure begien aurrean ipini digu Dr. J-k, naturaren logika eta legeak desafiatuz.\n“Be Holding” liburuak poesiak eman dezakeen horren inguruan –zentzu literario eta holistikoan– hausnartzera bultzatzen du. Saskibaloi jokalariaren keinu arina hartzen du eta hegaldi horrekin batera, historia pertsonal eta komunitarioaren birikak zabaltzen ditu, mundu honetako zorion, ikara eta biolentzia guztia kabitu ahal izateko.\nAmodio kantua baino gehiago\nJulius Erwingek, 1970eko eta 1980ko hamarkadetan Philadelphia 76ers taldeko hegalekoak, kantxak gobernatu zituen kondairazko saskibaloi jokalaria da. Poetak amodiozko kantua egin dio. Baina atleta bikainari egindako oda baino gehiago da. Youtuben "Dr. J´s iconic Baseline Scoop" bideoa milaka aldiz jarraian ikusi duela aitortzen du. Eta buruz daki jokoaren historiarako hegaldia izan dena, magia betezko mugimendua.\nNola Dr. J eskuinetik abiatu zen uztairantz, nola aurrena Mark Landsbergerren defentsa gainditu zuen, eta, gero, Kareem Abdul-Jabbar mitikoaren 2,18 metroak bidea ixten ziotela ikusita, nola taula pasatuta ikusi zuen bere burua. Ross Gayk badaki kondizio normaletan, beste edozeinekin ezerezean bukatuko litzatekeela jokaldi saiakera. Baina, ez. Dr. J-k esku batekin baloia hartu, taularen atzetik airean flotatzen iragan, Abdul-Jabbarren defentsa irrigarri utziz, eta nola kanpoko marraren gainetik, airean beti, uztaia pasatuta, taulara bota zuen. Bera eta mundua txunditu zuen dotorezia batekin.\nHori guztia buruz daki. Baina “Be Holding” saskibaloiaz aritu arren –jokaldi zehatz bat Youtuben errepikatu eta berrepikatuta–, beste zerbaitez ere badihardu: nola begiratu eta nola izan begiratua. Nola izan daitekeen begirada mingarria, biolentoa eta nola daitekeen arretatsua, oroimen eta maitasunezkoa. “Be Holding” izenburuak hobeki esplikatzen du: nola begiratzen diogun elkarri, nola besarkatu behar genukeen elkar, nola gauden bata bestearekiko zordun.\nZabaltzen den eskusoinua\nYoutuben, Julius Erwingen jokaldi magikoaren mugimendu osoak bi minutu eta erdi hartzen ditu, eta mugimendu horrek berorrek liburu oso baten tamainako poema behar du gertatzeko. Jakina poetek denborarekin nahi dutena eta nahi bestetan egin dezaketela, eta noski denbora hiltzea baino krimen arrunt, poetiko eta legitimoagorik ez dagoela, baina poema honek ahalmen hori muga-muga eder batera eramaten du, eta, gainera, arin, esfortzurik gabe.\nJulius Erwingen hegaldiarekin batera, poema honek denboran bidaiatzen du, baina ez istorio lineal bat kontatzeko. aldiberekotasun sentsazio bat sortzeko baizik. Denbora guztiak daude orainean, konektatuta, eta gu, irakurleok, iragan diren denbora horiekin guztiekin konektatua gaude.\nZabaltzen ari den eskusoinua da. Minutu batean gaude NBAko 1980. urteko finalean eta hurrengoan hondartzan, eta hondartzatik bertatik ikusten dugu esklaboak dakartzan itsasontzia, eta Dr. J-ren jokaldia da pisua arintzeko itsasora botatzen zituzten esklaboen hegaldia.


"Tabakorik gabeko" toki publikoak ez dira oraindik errespetatzen | Revista - Part 5\n“Tabakorik gabeko” toki publikoak ez dira oraindik errespetatzen\nToki publikoetan erretzea: ia bost urteren buruan, CONSUMERen beste txosten bat : "Tabakorik gabeko" toki publikoak ez dira oraindik errespetatzen\nBatez beste, erretzea debekaturik zegoen tokien %46an erre egiten zuten erabiltzaileek; bisitaturiko tokien %24an langileren batek ere erretzen zuen\n[1. or] "Tabakorik gabeko" toki publikoak ez dira oraindik errespetatzen\n[2. or] Unibertsitate guztietan eta irakaskuntza ertaineko institutuen ia erdian\n[3. or] Erretzeari eta besteei kalte egiteari uzteko arrazoiak\n[4. or] Hiriak banan-banan, araua gehien urratzen duenetik hasita\n[5. or] Oraintxe, edo sekula ere ez eta konparaketako taula\nOraintxe, edo sekula ere ez eta konparaketako taula\nMundu guztiak daki erretzaileek gehiegizko heriotza-tasa goiztiarra izaten dutela, batez ere gaixotasun kardiobaskular, arnasbideetako gaitz, eta minbiziaren eraginez; urtean 50.000 heriotza gertatzen dira Espainiako estatuan tabakoaren eraginez eta 1978tik gaur arte ia milioi bat dira arrazoi horrengatik hildakoen; hala ere, Espainian erretzen jarraitzen du jendeak, eta asko gainera.\nEspainiarra masokista, informaziorik gabea edo ergela dela esan nahi du horrek? Ez horixe. Baina Espainiako estatuko gizartearen heren bat gutxienez kulturalki erroturik dagoen droga baten menpe da eta droga horren aurrean izugarrizko tolerantzia soziala dago; egia da tabakismoa hasten denetik osasunean eraginak antzematen hasi arteko tartea luzea dela, eta horrek zaildu egiten du gaixotasuna sortzen denean kausa-efektu erlazioa ikustea. Eta egia da, bestalde, administrazio publikoek ere ez diotela uko egin nahi zergen bidez tabakoak sortzen dizkien irabazi izugarriei eta ez dute aitortzen tabakismo gaietan ezinezko dela negozioa eta osasuna binomioa uztartzea. Tabako-industriak ere primeran daki, azkenik, tabakismoaren inguruko eztabaida soziala azaleko gaietan eta puntu anekdotikoetan zentratu eta giro sozialari horretan eusten, eta uko egiten zaio kontsumoa baldintzatzen duenari buruzko sakoneko analisi sistematikoa egiteari.\nTabako industriek egunean 8.000 erretzaile berri bereganatu behar dute -kopuru horixe galtzen baitute egunero gaixotasun, heriotza edo erretzeari utzi diotenengatik- eta horretarako ez diete gastu eta estrategiei erreparatzen. Tabakoaren negozioan ezer ere ez da halabeharraren esku geratzen. Besteren kearen eraginez gaixotu nahi ez duten kolektiboen aldarrikapen-mugimenduak antzematen badituzte, horien aurka bidaltzen dituzte beren idazle, umoregile eta irratietako tertulietako tropelak, aitortu ezinezko diru-sari ederren eraginez, erretzaileen aurkako intolerantziaren bandera famatua altxatzera. Zuzeneko publizitatea debekatzen bazaie, zeharkakoan inbertitzen dute, Estatu Batuetan hedabideetan tabakoa iragartzea debekatu zutenean bezala, filmetan protagonisten zigarro-kontsumoa %92 gehitu baitzen, batez ere protagonista horiek emakumezkoak, ederrak eta bizitzan arrakasta dutenak zirenean, Smoking Free Movies Association erakundearen ikerketa batek dionez. Zer uste duzu, bada, kasualitatea edo gidoiaren halabeharra dela telebistako gure serieetan eroak bezala erretzen duten gazteak agertzea? 2000. urtean erretzaileek zinean izan zuten agerpenaren batez bestekoa orduko 10,8koa izan zen; 1990ean, berriz, 5,9koa zen, erdia inguru. Ezer ez da uzten halabeharraren esku. Tabakoaren sektoreko handikiek izugarrizko presioa egiten dute herrialde bakoitzeko politikariengan eta presio hori gaindi ezina izaten da askotan. Ez ahaztu munduko hiru negozio errentagarrienen artean dagoen tabakoarena. Gizarte zibilizatuak tabakoaren kontsumoaren aurkako neurriren bat hartzen duenean, tabako fabrikatzaileek indarrak ahitu arte egiten dute borrokan neurri horien aurka eta galdu behar badute, gutxienez hitzarmenak lortzen dituzte aldaketak atzeratu daitezen; hutsarte edo “su-eteneko” urte horietan zehar, milioi eurotan bihur ditzakete beren irabaziak eta ekintza berriak prestatzen jarraitu.\nEspainiako estatuan tabakoaren bereizketarik gabeko kontsumoaren aurkako lege garrantzitsuak izan ditugu, baina xehetasun txiki bat ahaztu izan zaie: lege horiek betetzea nahitaezkoa dela, hain zuzen. Orain Tabakismoaren Prebentziorako Plan Nazionala dator eta erkidegoen adostasun zabalarekin, serio hartu nahi da estatuko bizilagunen gaixotasun eta heriotza goiztiarraren lehen eragile denaren aurkako lana. Guztion artean lege hori inplementatzea lortzen badugu, datozen belaunaldiei ahokada arnasa garbi eramango diegu eta gure herria -berez ere pribilegiatua- Mendebaldeko herrialde osasuntsuenetakoen artean jarriko dugu.\nTabakismoaren prebentziorako Batzorde Nazionaleko (CNPT) lehendakaria\nJoan aurreko orrira: « Hiriak banan-banan, araua gehien urratzen duenetik hasita


erabili.eus/ Euskoeuropeismoa: euskera Europako hizkuntzalaritzaren Champions League-an kokatzeko tresna\nHemen zaude: Sarrera » Sare-aldizkariak » Berri berriak » Euskoeuropeismoa: euskera Europako hizkuntzalaritzaren Champions League-an kokatzeko tresna\nEuskoeuropeismoa: euskera Europako hizkuntzalaritzaren Champions League-an kokatzeko tresna\n2015-06-08 / 07:00 / Eukeraren Jatorria Elkartea BESTELAKOAK\nDenok dakigu Euskal Herria burujabea izango balitz, Asturiasetik Garona ibairaino, bestelako historia, hizkuntzalaritza… erakutsiko litzatekeela ikastetxe eta unibertsitateetan. Baina, nahiz eta seguruenik Europan paleolitotik iraun duen herri bakarra izan, mapa politiko eta historiko askotan geure herria ez agertzeak, euskal hizkuntzalaritzan duen garrantzia erabat kentzeko lagundu du. Zestoako lehenengo hizlariak Eñaut Etxamendi Gezainburu baxenafarrak aho bete hortz utzi gintuen. Esan beharra dago euskeraren jatorria orain arte ikertu dutenen artean falta izan zela Iparraldeko ikuspegi sakona zuen pertsonaren bat eta Eñautek duen ezagutza, ikuspegi eta intuizioa miresgarriak dira. Bere metodoa sinplea da: joan indoeuroparraren ikuspegiaren atzetik non hitz asko greziera zaharreraino edo latineraino heltzen diren eta hitz horiek errotzat hartzen diren. Berak, ordea, esan zuen moduan, benetako erroak laburrak izaten dira, silaba bakarrekoak gehien bat eta berak, euskera erabilita, indoeuroparraren errotzat hartutako hitz horietako asko deskonponsatu eta azaldu ditu euskeraren bidez.\nAdibidez, grezierazko kleïs giltza edo hesia da. Euskaraz klis-ka esaten dugu begiak itxi eta zabaltzen dugunean. Jatorriz, soroetako langak seil, sehil edo keheta (pórtico, barrera) batez ixten ziren, Y formako zuhaitz adar bat klaskatuz eginikoa. Gero hori hobetu zen zurez eta ondoren burdinez egindakoekin, etxeetako GILTZeraino heldu arte seguruenik. Adibide gehiago eman zituen, adibidez, mundu osoan ezaguna den ingelesezko home hitza zubererazko emütsak hitzarekin (etxea besterik ez dutenak, lurrik ez dutenak) nola egon daitekeen lotuta azaldu zuen. Felix Zubiaga Legarreta izan zen bigarren hizlaria. Sumerierazko kultura noraino ezagutzen duen anekdota izan zen azaldu zuen beste guztiarekin alderatuta. Adibidez, euskerazko “maite” hitzaren atzean ama-aite bikotea dagoela, etab. Berak azaldu zuen moduan, Babilonian hasi ziren ama jainkosak gizonezko bihurtzen, matriarkatuaren aroarekin amaitzeko (grezierazko andreas gizonezkoei deitzea horren adibide bat da). Ondorioak ikaragarriak izan dira, patriarkalismoak agintzen duenetik goseteek, guduek eta sarraskiek etenik ez dute izan eta. Felixek esan zuen moduan amatasuna kosmoaren agindua da, eta amatasunaren mundu ikuskerara eta aginterara itzuli beharra dago gizateriak iraun behar baldin badu. Mikel Urkola Eleizegik ama erroak toponimian duen kokapen eta garrantzia nabarmendu zuen: Aldama, Arama, Elama, Ultzama, Lezama, Iturrama, Beizama… Mikelek esan zuen euskal mitologia ezagutzea ezinbestekoa dela toponimo hauek interpretatu ahal izateko eta indoeuropar erak eta indoeuroparreko mitologiak desberdinak direla kontuan hartu behar dela. Laugarren hizlaria Jabier Goitia Blanco izan da. Jabierrek zeresanik emango duen teoria berri bat plazaratu zuen Zestoan: Eurasiako eta Afrikako hizkuntza familia nagusiak paralelotan kokatu litezke, hau da, garai luze batean, hizkuntzak klima ezaugarri antzekoak zituzten lurraldeetan eratu zirela gure arbasoak ehiztari-biltzaileak ziren garaian. Bestetik, teoria indoeuroparraren ahuleziaren hainbat adibide eman zituen.\nJon Nikolas Lopez de Ituñok landa erroari buruz euskal toponimia handian eta batez ere txikian duen presentzia azaldu zuen. Eremu semantiko antzeko beste hitzak (country…) aztertu eta paleolito garaian euskal nitxo ekologikoaren hedapena kontuan hartuta (Asturiasetik Alemaniaraino) hitz hau euskal jatorrikotzat izan daitekeela proposatu zuen. Jurgi San Pedrok gogoeta eta eztabaida sustatu zuen partaideen artean Ekainberri museoan, hainbat osagai mahai gainean jarrita: Oteitzaren Ekaingo behorrak, ezbaia edo dialektikaren muina, Oteitzaren eskultura txiki bat eta gure nortasunaren, hizkuntzaren eta izaeraren oinarri preindoeuroparra. Arratsaldea ere emankorra izan zen hitzaldiei dagokienez. Antonio Arnaiz Villenak glaziazio garaian Mediterraneoak izan zuen garrantziari buruz hitz egin zuen. Europa erdia izozpean zegoen eta Afrikaren eta Europaren arteko hartuemana eta mediterraniar herri guztien artean handi-handia izan zen. Horrela, substratu amankomun bat sortu zen hizkuntza usko-meditarraniarretan daudenak, esaterako abia (kabia). Berba hau etruskoera, minoikoera, berberera, sumeriera, elemitera, egipziera, iberiera eta euskeran topatu dezakegu. Ondoren Nerea Rementeria Natxitubak bere aita ingeniariak, Jose Ramonek, sortu zuen semantismo literalaren teoriaren zertzelada batzuk eman zituen. Jose Ramonek Astarloak proposatu ideia goitik behera aldatu eta bokalen eta kontsonanteen berezko balioak eta kokapenaren araberako balioak kontuan hartuta, hainbat hitzen etimologiak ondorioztatu daitezkeela proposatu zuen. Adibidez, kate honetan, bokalek gizakiaren garapen maila zehazten digute: ama, (h)omo, eme, * ime, ume. Luis Azkona Ezkurrak orain 17 urte hasi zen bere lurraldeko, Nafarroako, idazkun iberiarrak deszifratzen eta geroztik buru belarri aritu da iberiera euskeraren (uskeike) oinarria omen dena deszifratzen eta lantzen. Orain urtebete bere teoriarekin argitaratu zuen liburuaren bigarren edizio osatua egin eta laster doan eskegiko du sarean, denon eskura egon dadin. Zestoan Luisek zenbait idazkun garrantzitsuren proposamenak azaldu zituen, Andeloseko testu iberiarra adibidez. Zestoako biltzarrari Miguel Thomsonek eman zion amaiera. Miguel txosten zientifikoak aztertzen eta zuzentzen diharduen ikerle bat da eta beste ikerketa guztietan erabiltzen diren sistema aplikatu die Iruña-Veleiako txostenei. Batetik, ebidentzien azterketa. Hau da, Iruña-Veleian faltsutzat emandako testu eta idazkerak ea beste datu basetan dauden aztertu du. Denon harridurarako, faltsutzat emandako gauza pilo bat orain 6 urte dagoeneko bazeuden testu latinak jasotzen dituzten eta interneten dauden datu baseetan. Hau da, Aldundiko Aholku Batzordeak bere txostenak egin zituen interneten dauden antzeko testuak aztertu gabe! Bestetik, azken 6 urte hauetan indusketa arkeologikoetan faltsutzat emandako gauza batzuk agertu dira, kakotx hirukoitzak esate baterako. Altamiran gertatutakoarekin lotu zuen Miguelek. Faltsutzat eman ziren hango margoak baina antzeko margoak agertzen hasi zirenean, faltsukeriaren aldekoek isildu behar izan zuten.\nEuskeraren Jatorriaren X. Biltzarrak euskera Europan hobeto kokatzeko laguntza txikia eman duelakoan gaude euskoeuropeismoa kontzeptu berriari esker.


Zetaren sekretua - Elhuyar Aldizkaria\nHasiera » Erreportajeak » Zetaren sekretua\nArmiarma langile saiatuak zeta metro ugari ekoitzi behar ditu elikatu nahi badu. Zuntz likatsua da zeta, eta, hortaz, intsektuak ehizatzeko egokia. Sarean itsatsita ez geratzeko olio-geruza bat du hanketan armiarmak, eta, horri esker, harrapakinak sarea jo eta segundo gutxian gainera etortzen zaio. Zetaz bildu eta harrapatuta geratzen da intsektua, mugitu ezinik. Izan ere, berebiziko erresistentzia du animalia honen zetak.\nAltzairua bera baino erresistenteagoa da, oso malgua, eta giza ilea baino 80 aldiz finagoa. Arkatz baten lodiera balu, hegaz doan Boeing 747 bat gerarazi ahal izango lukeela esan izan da. Balen kontrako jakak egiteko erabili dute militarrek, eta begietako ebakuntzetan puntuak josteko medikuek. Erresistentzia horri esker, industria teknologikoaren altxor txikia bihurtu da zeta.\nEskaera handiari erantzuteko, industria tradizionalak zeta-harrak hazi ditu urte askoan. Erraz hazten dira harrak, baina bizi-zikloaren une jakin batean bakarrik ekoizten dute zeta, krisalida-fasean, eta neketsua izaten da kopuru handiak lortzea. Hori dela eta, abeltegietan armiarmak hazten ere saiatu dira. Azken finean, armiarmek ia egunero ekoizten dute zeta helduak diren bitartean.\nArmiarmekin izandako emaitzak, ordea, negargarriak izan dira beti. Animalia bakartiak eta lurraldekoiak izanik, ezin dira taldean hazi. Are gehiago, kanibalak dira, eta horrek ikaragarri zailtzen du armiarmen hazkuntza. Gainera, armiarmek berek ekoitzitako amarauna birziklatu egiten dute: zaharkituta geratu den zeta jan egiten dute, zuntzaren proteina-edukia aprobetxatzeko. Argi dago ekoitzitako zeta hondatzen duen animalia ez dela egokia erabilera industrialetarako, eta irtenbide bioteknologikoak pentsatzen hasi dira.\nUrre-armiarmak zeta polimerizatu berria jariatzen duten milaka guruin ditu abdomenean.\nMontrealgo enpresa bioteknologiko batek, esaterako, zeta sortzen duten ahuntz transgenikoak lortu ditu. Ahuntzak jetzi besterik ez dago nahi adina zeta-proteina lortzeko. Baina badago arazo bat: intsektuek eta armiarmek zuntz baten moduan antolatuta kanporatzen dituzte zeta-proteina horiek, hari-itxurarekin, alegia; ahuntzek, ordea, ez. Ahuntzek esnetan disolbatuta, desitxuratuta, askatzen dituzte proteinak, inoiz ere ez zuntz-itxuran.\nBeraz, zailtasuna bestelakoa da orain. Nola lortu ahuntzen esnetan edo uretan disolbatuta dauden proteina horiek guztiak behar bezala antolatu eta zuntz erresistenteak eratzea? Ikerketa berri batek eman dio irtenbidea arazoari. Intsektuetan zuntz hori nola sortzen den argitu dute, proteinak uretan disolbatuta egotetik zuntz izatera nola iristen diren, alegia.\nJakina da intsektuek kanporantz jaurtitzen duten unean bertan sortzen dutela zuntza. Fibroina izeneko proteinak uretan disolbatuta sortzen dituzte, eta, zeta-guruinetatik atera ahala, zuntz moduan antolatzen dira. Orain arte, zeta airearekin kontaktuan jarritakoan polimeritzatzen zela uste zen. Baina ez omen da airea eragilea, ur-gabezia baizik.\nArrazoia proteinen egitura berezian dago. Alderdi hidrofobikoak dituzte proteina horiek, hau da, urak aldaratu edo errefusatu egiten dituen eremuak. Eta horrek ezegonkor egiten ditu uretan. Arazo larria izaten da proteina askorentzat, baina kondizio jakin batzuetan abantaila ere izan daiteke. Izan ere, inguruko kondizioen arabera, itxura bat edo bestea har dezakete zetaren proteinek: uretan disolbatuta daudenean itxura jakin bat hartzen dute, proteina txikien modura uretan igerian; baina ura desagertzen denean, urak errefusatu ohi dituen eremu horiek agerian uzten dituzte proteinek, eta itxura zeharo desberdina hartzen dute; zuntz-itxura, hain zuzen ere.\nHorregatik, armiarmek zeta-proteinen disoluzioa kanporantz jaurtitzen dutenean, urari eutsi, eta egitura aldatuta duten proteinak ateratzen dira, urik gabekoak ia; elkarri atxiki mizela modura, kiribildu eta zuntz ikaragarri sendoa osatzen duten proteinak. Zenbat eta proteina gehiago atxiki, orduan eta handiagoa izango da zuntza.\nZeta ekoizten duten ahuntz transgenikoak, bioteknologiaren azken lorpena.\nSekretua, beraz, proteinen egituran dago. Uretan guztiz solugarriak balira, ez lukete itxura aldatu eta horrelako egiturarik sortzeko aukerarik izango. Baina zetaren proteinek, ezaugarri horiei esker, egitura kiribil eta luzea sortzen dute. Hori bai, ura kentzen zaienean soilik.\nOrain zientzialariek badakite zerk mugatzen duen zuntzaren eraketa, eta argi dago zein den hurrengo helburua: ahuntz transgenikoek industrialki ekoitzitako zeta ondo egituratzea lortu beharko dute. Horrela, laborategian nahi adina zeta sortzea lortuko dute, batetik, eta zetaren erresistentzia hobetuko duten zuntz sintetikoak diseinatzea, bestetik.


Mugaminak filmaren emanaldia ostiralean . diariovasco.com\n'Mugaminak' filmaren emanaldia ostiralean\nAmets Arzallus Gabirian izango da ostiralean. / ARIZMENDI\nOstiralean, urtarrilak 13, arratsaldeko 18:00etan Gabiriako kultur etxean 'Mugaminak' filmaren emanaldia egongo da, bertako narratzaile eta protagonista, Amets Arzallus, bertan izango delarik.\nXuban Intxaustik zuzenduriko film honen estreinaldia 2016ko irailaren 16an izan zen Donostiako Zinemaldiaren barnean. Filma Amets Arzallusek Europa Transit, hiriburutasunaren enbajada ibiltaria-rekin, Ziprera eginiko bidaiaren kontakizuna da.\nZipren ere bat-bateko kanturako ohiturari eusten diote, eta elkarrekin saio bat egiteko eta bertako egoera sozio-politikoa ezagutzeko helburuarekin batu zen ArzallusEuropa Transit-koengana 2016ko uztailean.\nBidaia duela 50 urte inguru egon ziren gatazken ondorioak ikusteko egin zen. Adibidez, beste ondorio batzuen artean, 1974an egin zen eta irla bi komunitatetan banatzen duen harresiak zutik dirau. Amets Arzallusek, bertako musikari eta poetekin kontaktua izaten du, hauen eskutik egoera ezagutu eta aztertuz, oraindik sendatzetik urrun dauden zauriak ikusten ditu, eta jakina ezin bestean Euskal Herrian dagoen egoerarekin konparatzen du.\nAmets Arzallusen ikuspuntutik Europako mugen ondorioak aztertzen dituen film hau ikusteko aukera pare gabea dago ostiral arratsaldean Gabirian ostean pentsatzeko zerbait izateko ere.


Miren Arrate Gallastegi: "Ez dute antzuolar ororendako gobernatu" - Antzuola - Goiena.eus\nMiren Arrate Gallastegi: "Ez dute antzuolar ororendako gobernatu"\nMaider Arregi 2018-12-13 08:00\nAntzuolak aldaketa behar duela esan du Miren Arrate Gallastegi zinegotzi sozialistak; udal kudeaketa oso gustuko duela aitortu du. Agintaldiaz jardun du Goienarekin.\nAgintaldian zehar gainontzeko alderdiekiko harremana zuzena izan dela azpimarratu du Miren Arrate Gallastegi zinegotzi sozialistak.\nAgintaldia amaitzear dago. Nolako balorazioa egiten duzu?\n2019ko udal hauteskundeak geroz eta gertuago daudela ikusita, Antzuolak aldaketa behar duela uste dut. Egungo Udal Gobernuak gehiengo nagusia dauka, eta, maiz, euren boto emaileendako soilik gobernatu duten sentsazioa izan dut. Ez dute antzuolar ororendako gobernatu, alegia.\nZer izan da Alderdi Sozialistarendako onena? Eta txarrena?\nAlderdi Sozialistaren muinean dago udalerrietan lan egitea. Izan ere, udal kudeaketa da poztasun handiena ematen diguna. Eskertzekoa da herritarrekin gertuko harremana edukitzeko aukera hori. Horregatik, zinegotzi lanetan gustura aritu naiz. Eta unerik zailena niretzako, ardura eta kezka handiena eragin didana, ekainaren 3ko uholdeak izan dira. Intentsitate eta larritasun handiz bizi izan nituen. Txalotzekoa izan da herritarren erantzuna. Azpimarratu behar da Ingurumen Saileko meteorologiaren parteek eta alertek duten garrantzia kasu honetan.\nAntzuola eitten ekimena aurkeztu dute. Zein iritzi duzu?\nPasa den urriaren 4an, egunkari batek jaso zuen bezala, parte hartzea "gorabeheratsua" izan da. Hiru urtetan Udal Gobernuak proiektua aurkeztu ez izanak harritu nau. Hain zuzen ere, orain, udal hauteskundeen atarian aurkeztu dute parte hartze prozesua. Agian, hauteskunde estrategia bat jarraitzen ariko ote da Udal Gobernua? Herritarren parte hartzeari dagokionez, azpimarratu gura dut agintaldiaren hasieratik parte hartze politikak sustatu ditugula, Gipuzkoako Diputazioarekin elkarlanean gobernatuz.\nAntzuolarrek ongizateari garrantzia eman diote. Baita zuek ere.\nGizarte Ongizatearen defentsa eta, bereziki, behar gehien duten pertsonei babes soziala eta euren ongizatea bermatzea Alderdi Sozialistaren DNAn dago txertatua. Eta lan egiten dugun toki guztietan, hori erakusten dugu.\nEta, horri dagokionez, zein hobekuntza egin daitezkeela uste duzue?\nAntzuolan, uste dut modu sozialago eta efikazagoan kudeatu beharko lituzketela udal diru-laguntzak. Bereziki, lehen mailako premia dutenendako laguntza sozialak.\nAntzuolarrek alokairua sustatzeko ekimenak gura dituztela ere azaleratu du parte hartze prozesuak.\nEuskadiko Alderdi Sozialistak, Etxebizitza sailburu Iñaki Arriola buru duela, Bizigune programarekin buru-belarri dihardu lanean. Etxebizitza hutsak identifikatu eta horien alokairua sustatzea dugu helburu. Gaztelagun programarekin, gainera, gazteen emantzipazioan lagundu gura dugu. Hala, etxebizitza baten alokairua ordaintzeko laguntzak eskaintzen dira Gaztelagun ekimenaren bitartez. Horregatik, beharrezkoa izango litzateke Antzuolako Udal Gobernua gainontzeko administrazioekin batera koordinatzea; izan ere, esperientzia handiagoa dute.\nUrte hauetan egindako inbertsioen gainean zein iritzi duzu?\nBeharrezkoak izan dira, baina hobetzeko gauza asko dago oraindik Antzuolan. Gogorarazi gura dut Marisol Garmendia diputatu sozialistaren departamentuak 200.000 euroko inbertsioa egin duela bidegorriko tunelak konpontzeko. Mugikortasun jasangarriaren eta osasungarriaren aldeko apustu garbia izan da eta bidegorria berriro berreskuratu da. Berriro diot Udalak herritar ororendako lan egin behar duela, eta ez eurei botoa ematen dietenendako soilik.\nZein iritzi izan duzue Euskaraldiaren gainean? Parte hartu duzue?\nAlderdi Sozialistak Euskaraldiaren alde egin du hasieratik. Azpimarratu gura dut, 2016an, Lasarte-Oriako gobernu sozialistaren baitan sustatutako ekimen batean oinarritzen dela Euskaraldia. Apirilean, Parlamentuan adierazpen instituzionala onartu genuen herritar orok Euskaraldian parte har zezan animatuz.


Gazte politika. Jardun esparruak: Gazteen partaidetza\nEusko Jaurlaritzaren IV. Gazte Plana 2018-2021\n1.- Zeri deritzogu gazteen partaidetza?\n2.- Gazteen partaidetzarako egiturak\n3.- Gazte elkarteen sustapena eta indarketa\n4.- Gazte elkarteen eta gazteei zerbitzuak eskaintzen dizkieten entitateen zentsua\n5.- Gazte aukera leihatila bakarra eta gazte ataria\n6.- Gazteen boluntario lana\nGazteei beren inguruan, harremanetan, pertsonalki zein kolektibo gisa garatzeko aukeretan eta, zuzenean zein zeharka, beren bizi proiektuetan —kolektibo diren aldetik— eragina izan dezaketen zirkunstantzien gainean erabakitzeko eta horietan guztietan esku hartzeko aukera ematen dien prozesu, ekintza eta jarrera oro da partaidetza.\nGazte politika integrala aplikatzeko garaian, gazteak, izango dira 14 eta 30 urte bitarteko pertsonak.\nEuskadiko Gazteriaren Kontseilua zuzenbide publikoko erakundea da, berezko nortasun juridikoa eta bere xedeak betetzeko jarduteko gaitasun osoa duena:\nAskatasunez atxikitzeko bide bat eskaintzea, gazteek Euskadiko garapen politiko, sozial, ekonomiko eta kulturalean parte har dezaten.\nGazteen artean askatasuna, bakea eta giza eskubideen defentsa bezalako balioak zabaltzea eta herri eta nazio guztietako gazteak elkarrengana gerturatzea bultzatzea.\nGazte gaiei dagokienez, solaskide balioduna izatea Euskal Autonomia Erkidegoko herri-administrazioen aurrean, eta horiekin harremanetan egotea instituzio bakoitzean gazte gaien eskumena duen sailaren bitartez.\nKontseiluaren izaera propioarekin bat datorren beste edozein xede garatzea.\nEuskadiko Gazteriaren Kontseiluaren zuzendaritza organoak Batzar Orokorra eta Batzorde Iraunkorra dira.\n6/1986 Legea, Consejo de la Juventud de Euskadi-Euskadiko Gazteriaren Kontseiluari buruzkoa.\n6/1986 Legea, maiatzaren 27koa, Consejo de la Juventud de Euskadi-Euskadiko Gazteriaren Kontseilua sortzeko dena zati batean garatzen duen 162/1986 Dekretua, uztailaren 8koa.?\nGazteen elkarteek bultzatutako urteko ekimen eta programetarako, gazteen trukerako jardueretarako edo Europar Batasunaren izaerako jardueretarako laguntza.\nBalio heziketaren eta bake kulturaren inguruko programak garatzeko dirulaguntzak elkarteentzat.\nAholkularitza teknikoa eta zuzendari eta arduradunen prestakuntzarako laguntza.\nBeste erkidego eta herrialdeekiko trukeen sustapena, harremanak egiteko trukeak antolatuta, beste herrialde eta erkidegoetako solaskideen datu bankua erabilita, Europako programak tramitatuta eta elkarteen ekimenetarako laguntza emanda dagokion dirulaguntza deialdia eginez.\nElkarteen partaidetza Auzolandegietako animazio lanetan.\nJardueren komunikazioaren tramitazioa Osakidetzaren eta Babes Zibilaren aurrean.\nKultura eta Turismo Sailaren 1986ko urtarrilaren 15eko Agindua, Euskal Herriko Gazte Elkarteen eta Gazteriari Zerbitzuak eskaintzen dizkiote Entitateen Zentsu Nagusia sortuz.\nZalantzarik gabe, Gazteaukera atariaren osagarri aberasgarria da blog hau. Aisialdia, bidaiak, lankidetza, ekologia, euskara… eta beste gai askori buruzko albisteak, deialdiak, elkarrizketak eta abar aurkituko dituzu Gazteaukeraren blogean.\nGainera, egin nahi diren ekarpen eta proposamen guztiak jasotzeko prest gaude. Ondorengo helbidearen bitartez jarri zaitezke harremanetan gurekin: gazteaukera-blog@ej-gv.es.\nEuropar boluntario lana\nAzken aldaketako data: 2014/11/17


Arropa eta oinetako dendak euskaraz jantziko dituzte Bergaran. Noticias de Gipuzkoa\nArropa eta oinetako dendak euskaraz jantziko dituzte Bergaran\nHerritarrek bertsoak osatuko dituzte ‘Idazlaguna’ proiektuaren kanpaina berri baten eskutik\n2017(e)ko ekainaren 14a, asteazkena - 02:35etan eguneratua\nbergara- Idazlaguna proiektuarekin merkataritzan euskarari lehentasuna eman nahi zaio eta hiruzpalau hilean behin, ekimen bat abian jartzen dute herritarrak ere jabetu daitezen hizkuntza paisaiak duen garrantziaz. Oraingoan, arropa eta oinetakoen 21 dendak parte hartuko dute.\nErakusleihoetan lau bertso egongo dira eta aukeran ematen dituzten bertso oinak leku egokian jarriz, bertsoak osatu beharko dituzte herritarrek. Izen-abizenak jarrita, Jardun Euskara elkartera helarazi beharko dira: idazlaguna@gmail.com helbidera edo 605 712 469ra Whatsapp mezua bidalita. Hilaren 30ean, 60 euroko bi bono zozkatuko dituzte: bertsoa osatu dutenen artean eta bezeroen artean (arropa eta oinetako dendetan erosketaren bat eginez gero, txartel bat ere emango zaie). - A.D.


Xabier Iridoy - IRUNko Alkatetzarako Hautagia - EAJ - PNV\nIRUNKO ALKATETZARAKO HAUTAGIA\nXabier Iridoy Olaizola 1961eko urtarrilaren 20an jaio zen Irunen. EHUn Informatikan lizentziatua eta 20 urtez irakasle Irungo La Sallen. 2003tik 2011ra Zuzendaria izan zen ikastetxe horretan. Ezkondua eta 2 semeren aita.\nAbertzale konbentzitua. 1994an egin zen EAJko kide eta urtetan Irungo jeltzaleen zuzendaritzakoa izan da, hala nola Foro Irun XXI Kultur Elkarteko presidentea. Irungo La Sallen lan egitea lagungarria gertatu zaio Bidasoa Behereko enpresen arloa ezagutzeko. Enpresekin prestakuntza eta enplegu arloetan estu lan egin du eta baita ere Bidasoa Bizirik Garapeneko Agentziako teknikariekin. Prestakuntza eta esperientzia du kudeaketa gaietan ere hala nola Euskalit agentziarako kanpoko ebaluatzaile gisa. Innobasqueko kidea izan da ekintzailetza aurreratuaren esparruan.\n2011n heziketa arloa utzi zuen Irungo EAJ-PNVko zerrendaburu bezala joateko eta ordudanik Alderdiko bozeramailea da Udalean. 2015etik 2018ra Hirigintza eta Etxebizitzako zinegotzi ordezkaria izana. Politikoek eta herri ordezkariek kalean egon behar dutela deritzo eta irundarren errealitatea zuzenean ezagutu ahal izateko.\nAisialdian Txingudiko badiaz gozatzea du gustuko, baita hondartzan eta Bidasoa ertzean pasiatzea ere. Bizikletan ibiltzen da Irungo inguruetan zehar. Lagunarteko solasaldien zalea da eta Real Union eta Bidasoa animatzera joaten da Galera eta Artelekura.\nEman bidea Iruni, berriro ere hiri indartsua eta berezko nortasuna duena izan dadin\nMiren Josune Gomez Sarasola\nMaria Lourdes Larraza Quiles\nIosu Iguiñiz Echeveste\nJose Enrique Corchón Alvarez\nMiren Ramonita Guezuraga Cantero\nLander Ugartemendia Mugica\nRicardo Bereciartua Vallejo\nMiren Jasone Ugarte Garcia de Andoin\nIulen Arana Zolezzi\nMaria Belen Rojas Alonso\nIrene Castezubi Arellano\nNoel D’Anjou Olaizola\nAna Isabel Iturria Vazquez\nJune Aramburu Cariñena\nMaria Elena Michelena Minguez\nPedro Maria Icardo Espino\nItziar Zunzundegui Narvarte\nBernardino Garcia Echeverria\nMaria Eugenia Iparraguirre Bemposta\nMaria Elena Echegoyen Gaztelumendi\nJose Antonio Eizaguirre Arzac\nJose Javier Chapartegui Larrañaga\nPlaiaundiko parke ekologikoa suspertzeko helburuarekin, bertako kirol instalazioak lekuz aldatu eta Txenperenean rugbyan eta atletismoan jarduten diren kirolariei zuzendutako kirol instalazio egokituak eraiki.\nIrungo Alde Zaharrari bultzada bateratu eta koordinatu bat emateko, bertan urteetan abandonatuta egon den Korrokoitz eremua sustatzea.\nEgunero, Irunen sartzeko eta irteteko hiritarrek jasaten dituzten auto-ilarak zorrozki murrizteko, Hego Ingurabidearen 2.en fasearen gauzatzea sustatzea. Halaber, egun Irunek dituen Iparraldeko eta Behobiako sarbideen egokitzapena.\nEtorkizuneko Irun nola antolatuko den zehaztuko duen Via Irun proiektua modu globalean eta irekian garatzea, orain arte hiriko arteka izan den trenbide eremua, gainazal bateratu eta adeitsua bilakatuz.\nIrunen dugun zahartzearen eta menpekotasunaren arreta zerbitzua hobetzen lagunduko duen Arbesko egoitza berriaren garapena eta gazteentzako etxebizitza sozialak alokairuan sustatzea.\nHiritar segurtasunaren prebentzioa eta bizikidetza lehenetsiko dituen Hiri Hitzarmena sortzea, Irunek giro errespetagarriago bat izan dezan eta hiri seguruago bat izan dadin.\nBidasoa Biziriketik, Gipuzkoako Foru Aldundiarekiko eta Eusko Jaurlaritzarekiko koordinazio bat sortzea, Irunen enplegua indartzeko.\nEgun Irunek bizi duen egoera aztertzeko Talka Plana gauzatu, bertako merkataritza bermatuko duten ekintzak burutzeko eta garai berri hauetara egokitzeko laguntzak eskaintzeko.\nUdal politika berriak ezarri, udalak hiritarrekin erlazionatzeko duen modua egokituz.\nGazteriako eta Kulturako proiektuaren azterlana sustatzea, beharko lirakeen guneen inguruko plan integrala landuz. Hirian dauden euskararen sustapenaren aldeko elkarteekin elkarlana bultzatu, eta hainbat programa sortzaile, generoa gai duten lanak egin eta emakumeen begirada desberdinak jasotzeko sormen gune bat sortu.\nEAJ-PNVren proiektua IRUNko herrirako


topic_facet:"Mekanizazioa (Heziketa Zikloa). Erdi maila" topic_facet:"Garraioa eta ibilgailuen mantenimendua (Lanbide Arloa)" topic_facet:"Fabrikazio mekanikoko diseinua (Heziketa zikloa). Goi maila" topic_facet:"Galdaketa (Heziketa Zikloa). Erdi maila"\nProposatutako gaia: Mekanizazioa (Heziketa Zikloa). Erdi maila Proposatutako gaia: Garraioa eta ibilgailuen mantenimendua (Lanbide Arloa) Proposatutako gaia: Fabrikazio mekanikoko diseinua (Heziketa zikloa). Goi maila Proposatutako gaia: Galdaketa (Heziketa Zikloa). Erdi maila\n1 Fabrikazio Mekanikoa (Lanbide Arloa) Fabrikazio mekanikoko diseinua (Heziketa zikloa). Goi maila Galdaketa (Heziketa Zikloa). Erdi maila 1 Galdaketa eta pulbimetalurgiaren bidezko produkzioa (Heziketa Zikloa). Goi maila Garraioa eta ibilgailuen mantenimendua (Lanbide Arloa) 1 Karrozeria (Heziketa Zikloa). Erdi maila Gehiago ... 1 Lanbide Heziketa Mekanizazioa (Heziketa Zikloa). Erdi maila 1 Metal-eraikuntzak (Heziketa Zikloa). Goi maila 1 Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Atlantikoa: garai debekatuetan bidaiatzea - TEE - Tolosako Ekinbide Etxea\nAtlantikoa: garai debekatuetan bidaiatzea\nAtlantikoa: garai debekatuetan bidaiatzea Topic Euskal Herria Plaza, 1, 20400 Tolosa, Guipúzcoa\n05nov19:30Atlantikoa: garai debekatuetan bidaiatzeaAmalur 202119:30 Topic, Euskal Herria Plaza, 1, 20400 Tolosa, GuipúzcoaActividades:Amalur\nDena gaizki ateratzen den bidaia abentura ezin hobe bihurtzen da. Lau kideko espedizio bat Finisterretik abiatu da, Hego Afrikako Cabo de las Agujas iristeko asmoz, ozeano Atlantikoan agertzen diren herriak,\nDena gaizki ateratzen den bidaia abentura ezin hobe bihurtzen da. Lau kideko espedizio bat Finisterretik abiatu da, Hego Afrikako Cabo de las Agujas iristeko asmoz, ozeano Atlantikoan agertzen diren herriak, tradizioak eta paisaiak irudikatzeko. Baina Covid 19ko pandemiak guztia baldintzatuko du. Gainditzearen kontakizuna da hau, bizitzari, askatasunari eta gizakiak mugitzen jarraitzeko duen beharrari egindako ordain bat, bidaiatzea debekatu diguten garai honetan.\nDaniel Landa dokumentalen egilea da eta bokaziozko bidaiaria. Hainbat espedizio zuzendu ditu eta 130 herrialde baino gehiago bisitatu ditu. “Un mundo aparte” eta “Pacífico” hedapen handia izan zuten nazioartean (National Geographic, France TV, Univisión…), eta bere azken lana, “Atlántico”, TVEko La 2an emititu berri da.


Sincro Urbarri, EHko haurren figura, konbinatuak eta errutinen III. txapelketako irabazle\nClub Sincro Urbarri Euskal Herriko haurren figura, konbinatuak eta errutinen III. txapelketako irabazle atera zen otsailaren azken asteburuan ospatutako lehiaketan Etxebarrin. Emaitza guztiak osorik ikusteko sakatu “Igeriketa Artistikoa” > “Emaitzak” Zorionak!\nEuskal Herriko urpoloko emakumezkoen selekzioak entrenamendua burutuko du urtarrilaren 4ean Sakonetan\n2020ko urtarrilaren 4ean, 11:30etatik 14:00etara arte, Euskal Herriko urpoloko emakumezkoen selekzioak entrenamendu bat burutuko du Sakonetan EU Nations txapelketa prestatzeko. Txapelketa maiatzaren hasieran ospatuko da Brnon, Txekiar Errepublikan. Entrenamendua ate irekiekin egingo da, edonork ikusi ahal izango du, eta Jon\n(Castellano) Mundial Masters Gwangju 2019\nBizkaia Euskal Txapelketaren garaile\nBehin-behineko Euskal Selekzioa Nazioarteko Eguberri Txapelketarako\nIgerilariak abenduaren 28an arratsaldeko 17:30etan egon beharko dira kiroldegian entrenatzeko, gero Donostian ostatu hartuko dute. Igerilariek bere etorrera baieztatu edo ezeztatu beharko dute abenduaren 1eko, ostiraleko, 12:00ak baino lehen. Behin-behineko selekzioa\n(Castellano) La Náutica se hace con el Campeonato EH de figuras infantil y Rutina Técnica Junior y Absoluto


Agirrek gogoratu duenez, irakurleen txokoaren bitartez, hilean behin, interesa duten pertsonak biltzen dira eta euskaraz idatzitako liburu bati buruz hitz egiten dute. Horretarako, dinamizatzaile baten laguntza izaten du taldeak eta partaide bakoitzak liburu horri buruzko iritzia azaltzen du. ‘Irakurleen txokoa’ taldea hilero hileko hirugarren eguenean batuko da 18:30etik 20:00etara; horrela, urriaren 18an, eguenean, hasiko da.\nIrakurleen txokoaren ibilbidea 2011n hasi zela gogoratu du Euskara teknikariak eta ikasturteka batu izan dela. “Egonkortasuna lortu duen ekimena dela esan dezakegu; izan ere, urtero 15-20 pertsonako taldea osatzen dugu eta ikasturte bakoitzean zortzi liburu irakurri eta horiei buruz berba egin dugu”, aipatu du.\n“Irakurle txokoan parte hartu gura duenak, Liburutegira hurreratzea dauka, bertan izena eman eta hurrengo hilerako liburua hartu, hori baino besterik ez, parte hartzea librea eta doakoa delako”, azaldu du.\nIldo horretan, irakurlearen txokoaren ibilbidean 60 liburu inguru irakurri eta aztertu dituztela gaineratu du. “Liburu ugari izan dira, bai kopuru aldetik, bai genero aldetik eta baita egileen eta sorkuntzaren aldetik ere, batzuk jatorriz euskaraz sortuak direlako eta beste batzuk, itzulpenak. Beraz, euskal literatura gehiago ezagutzeaz gain, literatura unibertsala ezagutzeko aukera izan dute, herrialde ugaritako autoreak ekarri baitituzte irakurleengana”, nabarmendu du. Alvarezek azpimarratu duenez, taldea zabalik dago jende berria hartzeko; hortaz, interesa duten herritarrak ‘Irakurle txokoan’ parte hartzera animatu ditu.\nHileroko dinamikaz gain, idazleekin topaketak eta solasaldiak egiten dituztela gogoratu du Alvarezek, “idazleen lana lehen eskutik ezagutzeko aukera ezin hobea eskaintzen baitute eta oso interesgarriak izaten dira”.\nSolasaldi horietan euskal literaturan gaurkotasun handiko idazleak parte hartu dute eta azkena, joan den maiatzean Kattalin Miner idazlearekin egindakoa izan dela gogoratu du. “Topaketa oso aberasgarria izan zen bai irakurle zein idazlearentzat, bazkal ostean Talan solasaldi luzea egin zen, irakurleen txokoko kideek Minerreri bere liburu eta lanari buruzko galderak egin zizkioten eta solasaldi benetan interesgarria izan zen”, gaineratu du.\nMaite Alvarezek azaldu duenez, irakurle txokoaren helburuak izango dira “literaturaren irakurzaletasuna sustatzea, euskaraz idazten duten idazleak eta euskarara itzulita dauden nazioarteko autoreen lana ezagutzera ematea, talde egonkorra lortzea, guztiok gustura egotea, eta partaideen eta dinamizatzaileen arteko konfiantza giroa sortzea”.\nBere aldetik, Arrate Egañak irakurle txokoaren ikasturte berri honi hasiera emateko “ilusioz eta gogoz” dagoela azpimarratu du; izan ere, iazko esperientzia “guztiz positiboa” izan zen, taldean “giro ezin hobea izan genuen eta kideen parte-hartzea azpimarratzekoa izan zen”.\nIldo horretan, iazko irakurleen txokoko kideek adierazi dutenez, taldean “giro ona eta iritzi trukaketa interesgarria” nagusitu da eta Arrate Egañaren lan ona balioan jarri dute; izan ere, euren esanetan, “saioak oso ondo prestatzen ditu, liburuaren iritzi orokorraz gain, atalka komentatzen dira, esaldi esanguratsuetan erreparatzen da eta partekatzen ditu eta idatziz ematen ditu erreferentziak”.\nHorrela, Egañak adierazi duenez, “urriaren 18an, eguenean, irakurle txokoari jarraipena emango diogu”. “Lehenengo saio horretan Iñaki Irasizabalen ‘Odolaren deia’ liburuari buruzko hausnarketa egingo dugu”, jakinarazi du. Aurten, irakurleen iradokizunak kontuan hartuta, idazlearen zein liburuaren informazioa lehenago helaraziko zaie, posta elektronikoz zein whatsaapp bidez, adierazi du Egañak.\n“Gogotsu eta ilusioz beteta hasten dut ‘Irakurle txokoaren’ ikasturte berria, eta espero dut parte hartzaile guztiok literaturarekin euskaraz gozatzea”, azpimarratu du.


El Pobal burdinolak burdingintzaren iraganeko sekretuak zabaltzen ditu Bizkaian bisita gidatuen programa baten - Área de prensa - Bizkaia.eus\nEl Pobal burdinolak burdingintzaren iraganeko sekretuak zabaltzen ditu Bizkaian bisita gidatuen programa baten\n2020(e)ko otsailaren 15(a) 09:30\nMuskizko museoak Bizkaiko burdinolen historiako elementu bitxi eta apenas ezagunak erakutsiko ditu hilero igande baten. Lehen bisita bihar, otsailak 16, izango da. Burdinoletan sekretuak programa El Pobalen XV. urteurrenaren eta Burdiñoletan zehar. Bizkaia territorio ferrón erakusketaren barruan kokatzen da. Datorren larunbatean, otsailaren 29an, María José Torrecilla historialari eta arkeologoak Burdinolen Mundua BER-Egiten hitzaldia eskainiko du.\nMuskizko El Pobal Burdinolak bisita gidatuen programa aitzindari bat jarriko du abian eta horri esker bisitariak Bizkaiko burdinolen "sekretu" ezezagunenetako batzuk ezagutu ahal izango ditu, orain arte jendaurrean erakutsi ez direnak. Lehen bisita bihar izango da.\nPrograma El Pobalen XV. urteurreneko ekitaldien eta 'Burdiñoletan zehar. Bizkaia territorio ferrón' erakusketaren barruan sartzen da eta Bizkaiko burdinolen historiaren eta erakusketaren beraren hainbat alderdi erakutsiko ditu igandero, besteak beste, 1974ko egutegi bat, gainbeheran zegoen El Pobalen irudiekin, 100 urte baino gehiagoko 'altxor dokumentalak' edo Orozkoko burdinolen plano zaharrak. Bisitak doakoak izango dira eta hilero igande baten egingo dira (otsailaren 16an, martxoaren 22an, maiatzaren 10ean eta ekainaren 7an) eta sekretu horietako bakoitza modu monografikoan azalduko dute.\nDuela 15 urte lehengoratu zen El Pobal Museoa - Burdinola Bizkaiko burdinaren industriaren lekukotasunik berezienetako baten kontserbazioa bermatzeko helburuarekin. Aldi berean, museoa beste elementu askoren berri emateko jarri zen martxan, horiek ere Bizkaiko historiaren orrialde honetako protagonistak direnak.\nOraingo erakusketak, izatez, burdinola zaharretatik oraindik zenbat hondakin gordetzen diren erakusten du. Ibilbidean azaltzen den bezala Bizkaiak aztarna horiek bere txoko askotan ezkutatzen ditu, nahiz eta askotan nortasun hori beste erabilera batzuen azpian gordeta geratu edo estaltzen duen naturak mozorrotuta egon.\n'Burdiñoletan zehar' izeneko programaren lehen bisita gidatua otsailaren 16an, igandean, izango da. Kasu honetan, bilduma bitxi baten inguruan arituko da: Bizkaiko Labe Garaiek 1974an gainbeheran zegoen El Pobalen irudi ederrekin argitaratu zuten egutegia. Siderurgiaren koloso horrek, Bizkaia industrialaren irudia kapitalizatu duenak, argitalpen horrekin omenaldia egiten zion burdinolen munduari -eta, bereziki, Muskizkoari-, eta Euskal Herrian ehunka urteko jarduera garrantzitsua izan zenaren lekukoa jasotzen zuen.\nArgazki bikainak, tipografia karratu eta sendoa eta, azken batean, 70eko hamarkadako estetika ezaguna ilustratzen duten testuek El Pobal testuinguruan jartzeari eta 1965. urteko data berantiarrean jarduera bertan behera uzteari buruz hitz egitea bideratzen dute.\nHurrengo bisita monografikoak martxoaren 22an, maiatzaren 10ean eta ekainaren 7an izango dira, besteak beste, Luis Barreiro ingeniariak duela 100 urte baino gehiago marraztutako burdinolak edo Valladolideko Kantzelaritzatik datozen Orozkoko burdinolen plano ederrak ezagutzeko. Erakusketako ibilbidean "ura gozatzea" bezalako terminoak edo esamoldeak ulertu ahal izango dira, ingenio hidrauliko horiei aplikatuta. Emoziorako tartea ere izango da, Anton Lazkanok eta Santi Yanizek sortu duten Burdinura bideoarekin, eta Yanizek berak erakusketa honetarako egin duen argazki erreportaje bikainaz eta berak hain ondo ezagutzen eta erretratatzen duen burdinolen mundu honi egindako begirada pertsonalaz gozatzeko.\n"Burdinolen Mundua BER-Egiten" hitzaldia\nGainera, El Pobal Museoak-Burdinolak Mª José Torrecilla historialari eta arkeologoaren hitzaldia hartuko du otsailaren 29an, larunbata, Bizkaiko burdinoletan azken urteotan izan diren esku-hartze, indusketa arkeologiko edo birgaitzeei eta lehengoratzeei buruz. Azken horiek ondare hori hobeto ezagutzeko eta interpretatzeko gako berriak sortu dituzte, datu-banku askoz fidagarriagoa osatuz.\nJarduera aipagarrienetako batzuk honako hauek dira: Ansotegiko burdinolak, Etxebarrian, landa-hotel bihurtua; Olabarri Zeanurin; Urtubiaga, Ean; Torrelanda, Orozkon; Bolunburuko burdinola-errota multzoa Zallan, Erdi Aroko dorretxe handiaren oinetan birgaituta dagoena; Bengola burdinolaren hondarrak, Munitibarren, Bizkaian kontserbatzen den burdinola hidraulikorik zaharrena; edo Balmasedako El Peñueco kokagunean egindako indusketak, Boinas La Encartada fabrikaren instalazio berezien azpian burdingintzari lotutako iragana aurkituz.\nHitzaldia 11:00etan hasiko da eta doan izango da.\nInformazioa eta erreserbak:629 271 516 edo info@elpobal.com


Goxarako langileek "triste" hartu dute Udalaren eta enpresaren arteko hitzarmenaren luzapena - Goierriko Hitza : Goierriko Hitza\nGoxarako langileak Zubimusu plazan elkartu ziren atzo. Aste bakarrean egiten duten hirugarren mobilizazioa da. Eta gehiago izango direla ere iragarri zuten, arazoak bere horretan jarraitzen duelako. Langileak beldur dira lan-gatazkak luze joko ez ote duen, Beasaingo Udalaren eta Goxararen arteko hitzarmena urtebete luzatzea adostu baitute bi aldeek.\nLangileek erabakia “triste” hartu dutela aitortu dute. Azaroan amaituko zatekeen egungo kontratua eta aukera baliatu nahi zuten euren lan baldintzak hobetzeko. Udalak eta enpresak aurrera jarraitzea erabaki zuten, eta behin luzapena adostuta aurreko baldintza berdinetan egin behar da. Kontratua 2016koa da. Langileek diote luzapena “erabaki politikoa” izan dela, eta borondaterik balego posible zela baldintza duinak bermatuko dituen plegu berriak ateratzea.\n“Orain zer egin behar dugu, itxaron?”, galdegin dute. Geldi ez direla iragarri dute, mobilizazioei eutsiko baitiete.\nErlazionatutako edukiaBeasaingo Udalak Goxararekin duen hitzarmena urtebete luzatu du


Aizu! AEKren aldizkaria - Elefantea\nUdazkenak hego haizea ekarri du, eta hego haizeak txapelketa. Agian, hego haizeak ekarriko zuen udazkena, eta udazkenak txapelketa, edo txapelketak udazkena eta udazkenak hego haizea. Ez dakit zein den ordena, baina lau urtero hiru txapelketa jokatzen ditugu Bizkaiko bertsolariok, eta udazkenean ohikoa bihurtu zaigu lehia. Aurten, urtebeteko atzerapenarekin iritsiko dira puntuazioak gure bizitzetara, eta horrek arraro egiten du guztia. Gainera, bizi izan dugun urteak ez du gure barrua orekatzeko aukerarik utzi. Emozioak airean ditugula ekingo diogu lehiari; bueno, batzuek honezkero ekin diote.\nTxapelketak gauza ederrak ditu. Badira han bakarrik izaten ditugun sentsazioak. Eta, hala ere, gogorra da. Noiz jango duzun zain dagoen elefantearen modukoa da: zure ondoan joaten da zoazen leku guztietara, behingoz kosk egiten diozun arte. Kontua da zuk ezin duzula guztiz erabaki noiz sartuko dizkiozun hortzak: egutegia Bertsozale Elkarteak finkatzen du, eta tokatzen zaizun egunera arte hortxe eraman behar duzu elefantea leku guztietara.\nBertsolariak, bere bakardadean, buelta asko ematen dizkio txapelketari: nahikoa prestatzen ari ote den, errimak zergatik ez zaizkion behar dituenean etortzen, bakarkakoan zein doinu erabiliko duen… horixe da gure udazkenetako elefantea. Gauden lekuan egotea zaildu egiten digun ardura izaten da askotan: burua beti daukagu hemen eta orain baino beste nonbait gehiago. Eta nonbait gehiago horrek hiru hilabete bakarrik irauten duen arren, loan eragiten du, eta gure harremanetan ere bai.\nGero, ordea, gauzak ondo ateratzen bazaizkizu, berdindu ezina da txapelketak uzten dizun zaporea. Eta, ohartzen zarenerako, elefantea jan egin duzu. Finalaren osteko hiru edo lau egun lausoak pasatzen direnean, Gabonetako zurrunbiloak harrapatzen gaitu, eta kito.


2008 urtean hasi zen haren harramana argazkigintzarekin, Berlinen zegoenean. Hiri horretan bizi ostean, argazkilari gisa lan egiteko eta aditu bilakatzeko borondate ausartarekin, Granadako Arte Eskolan sartu zen. Harrezkero, askotariko hainbat proiektutan (bai banakakoak, bai kolektiboak) lan egin du, ia-ia atsedenik gabe. Gaur egun arte egin dituen erakusketetan, honako pisuzko galdera hau planteatu du irudien bidez: zein da emakumeek publizitatearen, modaren eta kirolaren arloan duten funtzioa?\nHalaber, hainbat komunikabidetarako egin du lana, besteak beste, El Mundo eta El Correorako. Haren lana hainbat aldizkaritan argitaratu da, adibidez, DNG Photo Magazinen, Biker Zonen eta Eliot Iron-en. Gaur egun, aldi berean egiten ditu Arabako Argazkilaritza Elkarteko lehendakari eta koordinatzaile gisa egiten duen lana eta argazkilari eta irakasle gisa egiten duena.\n“Garatzen ari naizen proiektu horren helburua grabaketa ilegalak salatzea da; espazio publikoetan pertsonen intimitatearen kontra egiten dituzten grabaketa horiek egiteko, gailu mugikorrak edo espiatzeko kamerak erabiltzen dira. Neure lana 2018ko uztailaren 30ean gertatutako esperientzia pertsonal batetik jaio da, Gasteizeko arropa kate ezagun bateko aldagelan. Norbaitek ni grabatzea erabaki zuen, arropak aldatzen nituen bitartean. Biluzik erakusten ninduen bideo edo argazki bat etengabe bilatzen ari nintzela deskubritu nuen pertsona asko grabatzen dituztela egunero (emakumeak gehienetan, eta, neurri handi batean, baita adingabeak ere), baimenik gabe, eta, a posteriori, irudi horiek argitaratzen dituztela edozeinporno orrialdeko «aldagelak» atalean.\nNazioartean, Hego Korean aurkeztu dira horrelako ekintzen ondoriozko salaketa gehienak. Izan ere, herrialde horretan, gizonezkoek zaletasun berezia dute emakumezkoei ezkutuan argazkiak ateratzeko edo haiek grabatzeko. Fenomeno horri Molka deitzen zaio («ezkutukokamera»ren kontrakzioa, korearrez), eta, hori dela eta, agintariek hainbat neurri hartu dituzte, adibidez, emakumezko poliziak jartzea komun publikoetan.”


11:49, 5 abendua 2019ko berrikusketa\n1 byte removed , Duela 10 hilabete\n22:38, 4 abendua 2019ko berrikusketa (aldatu)\n11:49, 5 abendua 2019ko berrikusketa (aldatu) (desegin)\n'''Industriandustria Iraultza''' [[XVIII. mendea]]ren bukaeran eta [[XIX. mendea]]ren hasieran [[Britainia Handia]]n sortu eta mundu osora zabaldu zen aldaketa teknologiko, sozioekonomiko eta kulturala izan zen. Horri esker, [[industria]]n eta makinerian oinarritutako ekonomiak eskulan tradizionalaren lekua hartu zuen. Oihal-industrian zein [[altzairu]]a ekoizteko tekniketan hasita, kanalen nahiz errepideen (eta, geroago, burdinbideen) sorkuntzak eta hobekuntzak produktu berrien salerosketa erraza eta azkarra ahalbidetu zuten. Hasiera batean ikatzez hornitutako lurrun makinek zein oihal industriako mekanizazioak ekoizpen ahalmena handitu zuten. Metal hutsezko makineriak eta lanabesek beste industriak mekanizatzeko prozesua erraztu zuten XIX. mendeko lehen bi hamarkadetan.


Berriak | 2014-06-12\nUdal arduradunen bisita Ugao-Miraballesko Sare Berdera eta Burdin Hesira\nUdaltalde 21 Nerbioi-Ibaizabalek jakinarazten du, gaur, ekainaren 12an, osteguna, eskualdeko udal arduradun talde batek, Ugao-Miraballesko Sare Berdea eta Burdin Hesia bisitatu dutela. Bisitaren helburua izan da Ugao-Miraballesko Udalak duela gutxi amaitutako proiektua Sare Berdearen konfigurazioa  Ugao-Miraballesko Ibilbide ekologikoak ezagutzea.\nLanen barruan bidexka batzuk egokitu, seinaleztatu, hauen segurtasuna areagotu eta bidexken zein hauekin lotutako baliabide natural eta kulturalen zabalkundea egin da. Honekin Ugaoko zein beste udalerri batzuetako herritarrek ibilbide hauek erabil dezaten sustatu nahi da. "Sare Berdea" xendazaletasuna sustatzeko izateaz gain Ugao-Miraballesko zein inguruko udalerrietako bai elementu historiko-kulturalak bai paisaiari dagozkionak balioztatzeko asmoz egindako egitasmo bat da.\nBisita Burdin Hesiaren zirkuitoan gauzatu da, herrigunetik km. 1era baino gutxiagora dagoena. Burdin Hesia Ugaon Elkarteko kideek gidatu dute eta Ritxi Zaratek, elkarteko kideak, eskaini ditu azalpenak.\nBurdin Hesiko ibilbidea biribila da, herritik bertatik abiatzen dena eta inolako zailtasunik ez du. Udalerriaren ingurutik doa, balio ekologiko handiko lanzabal eta basoak zeharkatzen ditu, baita hainbat gotorleku edo bunkerraz osaturiko defentsa lerroa, eta egoera onean dagoen lubakia ere.\nSare Berdeak erabiltzaileentzako erakarpen-puntu ugari ditu Ugao-Miraballesen. Lehenengo eta behin, Ugao-Miraballes Bilbo Metropolitarraren Burdin Hesiaren barne dago. Bizkaiko Foru Aldundiaren ekimen berri honek 27 udalerri batzen ditu bertako baliabide kulturalak, naturalak, historikoak, paisajistikoak, etab. ezagutarazi asmoz. Bilboko metropolitik hain hurbil daudenez, milaka herritar erraz-erraz iritsi ahal dira Ugao-Miraballesko xenden sarera, sare honi lotutako elementu kulturalak jasoz (Burdin Hesia, Historia Ezagutzeko Zentroa, Udiarraga eta Markioko ermitak, etab.). Gainera, Ugao-Miraballesen Historia Ezagutzeko zentro bat dago, jarduera hezitzaileak eta sozio-kulturalak garatzen aditua dena, eta, honek, herritarrei “Sare Berdea”k dituen aukeren gaineko arreta espezializatua eskaintzea ahalbidetzen du.\nBigarrenik, xendak egokitu eta hauek elementu historiko-kulturalekin balioztatu izanak erakargarriago bilakatzen dituzte ibilbideak. Adituek Burdin Hesia induskatu eta seinaleztatu izanak aukera bikaina eskaintzen du bisitaldi berean historia, kultura eta ariketa fisikoa batzeko, eta honek bertakoen zein bisitarien interesa areagotzeko balio du.\nEgitasmoa hau Ugao-Miraballesko Tokiko Agenda 21eko Ekintza Plana eta 2013-2020 Tokiko Agenda 21eko Eskualdeko Planaren barruan dago, biak 2013 urtean onartuak. Guztira 50.176,77 euroko aurrekontua izan du. Egitasmo honek bi dirulaguntza jaso du: Bizkaiko Foru Aldundiaren Ingurumen saila eta Eusko Jaurlaritzaren Osasun sailaren aldetik.


Gorbeiak txangoak antolatu ditu udarako\nGorbeia Turismo Jomugak txangoak bultzatuko ditu, uda osoan zehar egingo diran ibilaldien bitartez. Garagarrilaren 4an izan zan lehena, Izartzako Pagadira, barriro be abuztuaren 1ean, 29an eta urri bigarrenaren 4an errepikatuko dan 10 kilometroko ibilbidea. Zeanuriko Undurraga urtegiari itzulia eta Zeberioko altxorrak ezetuteko ibilaldiak be antolatu ditu Gorbeia Turismok.\nZeberioko Ermitabarritik ibilbide gidatua egongo da abuztuaren 8an, urri lehenengoaren 12an eta urri bigarrenaren 20an. Partaideak 10:30ean batuko dira Olabarrietako San Tomas eleizan, 3 orduko ibilbidea egiteko. Auzuneko ondarea, eleizak eta etxeak ikusteko eta euren historia jakiteko aukerea egongo da. Ondorengo pintxo-potea taberna Zaharrean izango da.\nUndurraga urtegiari itzulia egiteko lau aukera egongo dira. Lehenengoa garagarrilaren 25ean izan zan, eta hurrengoak, abuztuaren 22an, urri lehenengoaren 26an eta urri bigarrenaren 25ean izango dira. Erraz egiteko ibilbidea da, 6,5 kilometrokoa, ordu pare baten egiten dana. Partaideak inguruko errotak eta urtegiaren erabilerearen barri jakingo dabe. Amaitutakoan, pintxo-potea Txoko Sagarnan izango da.\nIbilaldiak eta pintxo potea\nOrozko eta Otxandioko inguruetatik be hainbat ibilaldi gidatu antolatu ditu Gorbeia Turismok udan zehar egiteko. Danak erraz egitekoak dira eta pintxo poteagaz amaituko dira. Prezioa 3 euro dira nagusientzako, 1,5 euro 6 eta 12 urte bitartekoentzat eta debalde 6 urte baino gitxiagokoentzat.


Krimeara, bizitza berri baten bila – Euskal Herria ★ Donbas Elkartasun Komitea\nKrimeara, bizitza berri baten bila\nMoskurekin batera, Itsaso Beltzeko penintsulak hartu du Ukrainako errefuxiatu gehien\nKharkov hiritik ihes egin zuen Jurik Krimeara. Ekialdean dago, eta Kieven ondoren, Ukrainako hiri handiena da. MIKEL ARREGI\nMaidaneko gertakarien osteko Ukrainatik ihesean, Errusia babesleku bilakatu da ukrainar askorentzat. Herrialdearen ekialdeko gatazkak eragindako errefuxiatu uholdeak gainezka egin du; eta Donbassetik gehienek Don eskualdera ihes egin badute ere, badaude Ukrainatik bestelako errusiar lurraldeetarako bidea hartu dutenak ere. Guztira, NBEren datuen arabera, milioi bat iheslari inguru eragin ditu Ukrainako gatazkak. Badaude bestelako kasuak ere, arrazoi ekonomikoak edo politikoak direla eta, errefuxiatu estatusa eskatu gabe migrazioari ekin diotenak.Joan den urtarrilean, esate baterako, 40.000 pertsonak baino gehiagok eskatu zuten Errusian errefuxiatu estatusa, Ukrainak derrigorrezko soldaduska ezarri ostean. Horietariko bat da Sergei, Sebastopolgo portuan gerturatu den Zaporizhiako 20 urteko gaztea. Bertan dago Juri ere, Ukrainatik ihesean Krimeara heldu zen 30 urteko gaztea. Hasierako lotsak gaindituta, errusieraz mintzo da. Joan den urteko apirilean, Kharkov jaioterria utzi, eta «Ukrainako erregimenetik» ihesi heldu zen Krimeara. Ia urtebete geroago, bizitza berri bat darama.\nKrimea errusiarrak urtebete bete berri duenean, Ukrainatik ihesean joandako errefuxiatu jarioa handia da, eta Ukrainan bizi diren errusiar etnikoentzat Krimeak hautatutako bidea eredu bilakatu da. «Nire bizitza utzi eta Krimeara etortzea erabaki nuen», dio ilehori garaiak, irribarrez, itsasoari begira: «Leku polita da Sebastopol; oso gustura nago hemen».\nUkraina berrian, lekuz kanpo\nJaioterria uzteak zapore gazia utzi badio ere, bizitza berriari ekin dio Krimean. «Ukraina berrian gauzatu ezin ditudan proiektu profesionalak martxan jartzen hasia naiz Krimean. Bizitza berri bat hasi dut hemen».\nJurik ingeniaritza ikasi zuen Ukrainan, eta enpresa bat sortzen ari zen Kharkovetik ihes egitea erabaki zuenean —Kieven ondotik, hiri handiena da—. Maidaneko gertakarien ostean, bere burua lekuz kanpo ikusten zuen bere hirian.\nErrefuxiatu estatusa onartzea ez zaio axola Juriri. Bere burua ez du ezkutatzen. «Ukraina berrian ez daukat nire lana egiterik. Herrialdea ekonomikoki hondoratuta dago Maidanekoaren ostean, eta, besteak beste, horregatik erabaki nuen alde egitea». Krimean lana topatu du, eta Sebastopol inguruan bizi da, gurasoekin: «Krimeara gurasoekin batera etorri nintzen, haiek ere Ukraina berria utzi eta leku ziur batera bizitzen etortzea erabaki baitzuten».\nFamiliak Juriren bide bera hartzea erabaki zuen, beraz. «Egoera ekonomikoak txarrera egin zuen nabarmen, eta, kaleak faxistaz betetzen hasi zirenean, handik alde egitea erabaki zuten beraiek ere».\nUkrainatik hanka egin, eta bizitza berri bati ekin zion orduan familia osoak. Orain, Sebastopol inguruan etxe bat erosi dute, eta hura berritzen ari dira. «Geneukan gehiena galdu eta denok bizitza berri bat hastera kondenatuta bagaude ere, familia oso pozik dago Krimean», dio Jurik. «Gure egoera gogorra da, baina gustura gaude. Etxe berria erosi, eta berreraikitzen hasi gara».\nFamilia osoa ez da, baina, batera bizi. Juriren arreba ez zen Krimeara etorri: Kharkoven gelditzea erabaki zuen. «Maidan mugimenduko ekintzaile eta talde europazaleen parte da», gaztearen arabera. «Tamalez» berarekin harreman gutxi daukatela aitortu du Jurik. «Gure arrebak beste bide bat hautatu du», dio errespetuz.\nAmona ere Kharkoven geratu da, baina haren kasua guztiz ezberdina da. Adina dela-eta ezin izan zuen Krimeara familia osoarekin etorri, eta Juri nahiko arduratuta dago. «Espero dut Kharkovera itzuli ahal izango dudala, amona infernu horretatik salbatu behar dut eta».\nPolitikaz hitz egiteko eragozpenik ez dauka Jurik. Ukrainako jende gehienari bezala, berari ere kezka handia eragiten dio Ukraina ekialdeko gerrak eta egoera politiko bortitzak. Ukrainaren etorkizunaren inguruan bi gauza gertatuko direla aditzera eman du Jurik. Alde batetik, Donbasseko herri miliziek laster eskualde osoa —Kharkov barne— «askatu» egingo dutela dio; eta, bestalde, Ukraina estatu gisa desagertu egingo dela uste du. «Gaur arte ezagutu dugun Ukraina desagertzear dago, Mendebaldearen esku hartzeak eraginda».\nJurik ez du etsitzen, halere. Bere asmoa noizbait Ukrainara bueltatzea da. «Bi aukera baino ez nituen: herri miliziekin borrokara joan edo handik hanka egin», dio, aurpegi esanguratsu batekin. «Nik bigarrena hautatu nuen, ekarpen handia egin dezakedalakoan bainago». Gerra amaitutakoan Donbassera bueltatu eta eskualdea berreraikitzen laguntzea da haren asmoa.\nKrimean bizi diren ukrainar errefuxiatuez datu zehatzik ez badago ere, asko dira kontinentetik penintsulara etorrita direnak. Juriren kasuan, Krimeak independentzia aldarrikatu orduko erabaki zuen alde egitea. Oraingoz, Ukrainatik Krimeara heldutako errefuxiatu kopuruak arazo sozialik sortu ez badu ere, krimear batzuen kezka handia da. «Ez gaude prest errefuxiatu horiek guztiak jasotzeko», dio Sebastopolgo emakume batek. Agian Errusiako Gobernuak herrialdearen iparraldean eskaintzen duen «errefuxiatu paketea» onartu beharko luketela uste du berak. Ukrainatik alde egin duten gehienak Moskura eta Krimeara joan dira, eta penintsulako hainbat herritar hasiak dira kezka azaltzen.\nPrev Mamu (Prizrak) Brigada Luganskeko Herri Miliziaren parte izatera pasa da\nNext SBUren erreforma Alemania naziarekin kolaboratu zuten erakundeak eredu hartuta egingo da.


Elektronika Erasmus: mayo 2017\nGitarowy Rekord Guinnessa!\nHona hemen urtero Wroclaw-en ospatzen den ekitaldi oso interesgarri bat; udaletxeko plazan elkartzen dira ahalik eta jende gehien, bakoitzak gitarra batekin, abesti bat danok batera jotzeko, eta munduko Guinness World Record-a lortzen dute! Benetan zoragarria. Aldi berean kontzertu pila organiztzen dituzte hiritik zehar, eta artista ugari ikusi daitezke kaletik euren artea eskaintzen.\nPublicado por Alex en 21:56 No hay comentarios:\nThe Tukan Module\nNEXWELL Engineering enpresan sistema domotikoak garatzen ditugu, haietako bat "Tukan" modulua da. Modulu honek sistemaren garuna dela esan daiteke; dena kudeatzen du. Sarrera eta irteera batzuk ditu, eta bezeroak erabakitzen du zertarako izango diren (argiak, elektrodomestikoak, pertsianak...). Nik egin dudana konektoreak soldatu, zirkuitua estalkian muntatu, ondo dagoela baieztatu, erreferentziak itsatsi eta enpaketatu izan da.


Perretxiko zaindariak eta lapurrak\nEskuratzeko deitu ARGIAra (943371545) edo sartu Interneteko argia.eus/denda helbidean.\nBadakit Bizi Baratzea dela ARGIAren aurtengo produktu izarra, eta ez nator horretaz hitz egitera. Baina mesedez, utzidazu jolasa azaltzen eta ez laga alde batera testua. Perretxiko zaindariak izena du etxeko txikientzako prestatutako mahai-jolasak. ARGIAk berak TV3rekin elkarlanean katalanez egindako Caçadors de bolets jolasa euskaratu du aurten eta hauxe da emaitza.\nUdazkenarekin batera hasten dira goizeko ordu txikietan perretxikotara joan ohi direnen lehen mugimenduak, perretxikoak zaintzera, biltzera edo lapurtzera (herri batetik bestera desberdin definituko dira). Nola jakin, ordea, zein diren bildu beharrekoak, zein diren jangarriak eta zein pozoitsuak, eta nolako itxura duten? Euskal Herrian bildu daitezkeen 112 perretxiko-klase daude jolasean, beren irudi eta guzti, eta galderak ondo erantzutearen poderioz joango gara perretxikoak eskuratu eta fitxak aurrera mugitzen.\nJolasteko hiru modu


Baso irekia, anitza eta inklusiboa inauguratu dute gaur - Busturialdeko Hitza : Busturialdeko Hitza\nBaso irekia, anitza eta inklusiboa inauguratu dute gaur\nBiodibertsitatea zaintzea eta errespetatzea bultzatzez gain, aniztasuna eta inklusibitatea oinarri dituen proiektua da Impredecible Basoa. Impredecible taldeak Lurgaia Fundazioagaz elkarlanean gauzatu du.\n125 hektareako lursaila da gaur Muxikan inauguratu dutena. “Egi bihurtutako ametsa”. Hori adierazi dute Impredecible taldeko kideek. Lurgaia Fundazioari esker gauzatu dute proiektua, eta Gernikako Arbolaren kimu bat landatuz hasi zuten atzoko inaugurazio ekitaldia. Beste 30 haritz eta zenbait gaztainondo, urki eta astigar landatu zituzten. Izan ere, Lurgaiako kideek ingurura egokitzen diren espeziak aukeratzen dituzte. “Orain dela sei hilabetera arte pinudia zen; hemen ez da berriro baso-ustiaketarik egongo”, azaldu du Jon Hidalgo Lurgaiaren kideak.\nBaso irekia, zentzurik zabalenean. Denentzako basoa. Edozein muga gaindituz sortutako proiektua da Impredecible Basoa. Ingurugiroa zaintzearen kontzientziazioan sakonduz, aniztasunaren aldarria lau haizetara zabaltzen duen basoa da.\nImpredecible eta Lurgaiako kideekin ONCEren ordezkaritza batek parte hartu du landaketan. Rafa Ledesma Araba, Bizkai eta Gipuzkoako ONCEren presidenteak ekologiagaz edota ingurugiroagaz lotutako heziketaz mintzatu da. “Ingurugiroa zaintzearen sentsibilizazioa oinarri duten ekintzak oso garrantzitsuak dira. Zentzu askotan hezi behar gara. Somo la huella que dejamos da gure leloa, eta hori lantzen ari gara. Gizartean uzten ari garen arrastoaz pentsatu eta hausnartu behar dugu. Egindako kalteak erreparatzea zaila da, baina etorkizun hobea izateko lan egin behar dugu”.\nZentzumenak pizteagaz batera, kontzientziak pizteko lekua dela azpimarratu du Impredecible taldeko Andi Ginesek: “Denentzako basoa da. Edozein ezintasun duten pertsonak etortzea nahi dugu. Espazio irekia eta inklusiboa da, eta gizartea kontzientziatzeko lekua ere bada. Gure egunerokotasunak planetan duen eraginaz ohartarazi behar gara”. Ginesen kide den Lander Jimenezek eragina eta aniztasuna izan ditu hizpide. “Egiten dugun edozein ekintzak inpaktu bat dauka gure alboko pertsonengan, gure bihotzetan eta baita gure ingurugiroan ere. Orain arte, gure gizarteak artifizializatu ditu gure ekintzak, eta ez dugu kontuan hartu zernolako inpaktua daukaten. Arbola hauek landatuta, nolabait inpaktu horren parte bat konpentsatzen dugu”.\n[IKUSI HEMEN GAURKO ARGAZKIAK]\nAniztasuna zein biodibertsitatea zaindu eta errespetatzeari buruzko hausnarketa plazaratu du Jimenezek: “ONCEko lagunok pertsonen aniztasunean lan itzela egiten duzue. Guk sartu nahi dugun hazi berriagaz, aniztasun horren garrantzia ekarri nahi dugu ingurugirora. Lursail honen inguruan gehienbat pinuz eta eukaliptoz betetako basoak ditugu. Biodibertsitatea zaindu ez denez, landaketa industrial horiek gaur egun gaixotasun bakarra pairatzen dute. Ingurugirora biodibertsitatea itzuliz gero, ONCEk egiten duen antzerako lana egiten dugu, aniztasuna errespetatzea lortzen dugu; naturaren aniztasun”.\nGero eta baso gutxiago\nLurgaiako Hidalgoren berbetan, Bizkaian arbola asko ditugu, baina baso gutxi: “Gaur egun, motosierrak, baso-lanak dira nagusi; horiek ere aberastasuna sortzen dute eta papera behar dugula argi daukagu, baina, basoak behar ditugu eta baso barik geratu gara. Hemendik aurrera natura bera arduratuko da inguru honetaz. Basoa egiteko basoa bera bezalakorik ez dago”.\nGaur inauguratutako basoa, Nafarroako Orgiko hariztian dagoenaren antzerako interpretazio-ibilbide egokitua egiteko leku aproposa dela aitatu du Lurgaiaren ordezkariak. Inaugurazio ekitaldian “aletxoa” jarrita, aurrerantzean lursaila biodibertsitatez bizitzeko erronka dute esku artean: “Batzuetan, gugaz zerikusirik ez duen zerbait legez berba egiten da ingurugiroaz,eta ez da horrela; ingurumena gure etxea da”.


kritiken hemeroteka » “Zertarako balio du literaturak?”\n« Memoria liriko erreak | Irakurtzen lehenetakoa »\nMaitasun keinu bat besterik ez / Hasier Arraiz / Erein, 2019\n“Zertarako balio du literaturak?” Iratxe Esparza / Gara, 2019-07-20\nAntza, nazio kontakizun berri bat asmatzea ezinbestekoa da euskal ikuspegia ez galtzeko eta literaturak (kulturak, oro har) nazio kontakizun berriaren transmisioan badauka zeresan handia. Hasier Arraizek idatzitako saiakeran tesi hori maneiatzen da aspalditik baretua zegoen gaia berpiztuz, literaturaren autonomiarena, alegia (irakurri Miren Billelabeitia irakaslearen “Autonomía e Ideología” liburuko kapitulua, non jasotzen diren 1985ean euskara, idazle eta ideologiaren paperari buruz Atxagak eta Txillardegik esandakoak).\nHorregatik, literaturaren autonomiaren ohorean hurrengo hitzak azpimarratuko nituzke: askotan suspertzen ari diren literaturetan, ideologia eta ekintza politikoa literaturaren eremuan kontzienteki nahasten dira. Bestalde, ia ezinezkoa da artearen garbitasunaz hitz egitea, literaturaren kanpoko ezaugarriek barrukoetan eragiten dutelako; horrela, ekoizpen artistikoen autonomia erlatiboa da, inoiz ez erabatekoa, eremu kulturalak arlo ekonomiko eta politikoekin erlazionatzen direlako. Alabaina, argi utzi nahi dut autonomia aipatzeak ez dakarrela nahitaez idazlearen engaiamendurik eza eta bai, ordea, idazleak askatasunez sortzea. Kontua azaletik argituta, Arraizen proposamena ikuspuntu kritiko batetik aztertuz, liburuko planteamenduarekiko desadostasuna adierazi nahi dut, iruditzen zaidalako identitateari buruzko diskurtsotik diskurtso identitariora pasatzen dela eta, anbiguotasun handiz batzuetan ukatzen badu ere, literatura tresna politiko bihurtzen da.\nBizi garen garai globalizatuaren ondorioz, euskal identitatea urtzeko zorian omen dagoen honetan (irakurri Manuel Castellsen erresistentzia-identitatearen kontzeptua: kanpotik datorrenaren babesean eusteko espazioak sortzeko beharra), Arraizen arabera, “imajinario kolektibo berria sortu behar dugu” eta diseinuzko nazio berria eraikitzeko eginkizuna hasierako kapituluetan aukeratutako idazle belaunaldiari dagokio: Kirmen Uribe, Harkaitz Cano, Eider Rodriguez, Ixiar Rozas, Unai Elorriaga, Karmele Jaio, Mikel Peruarena Ansa, Ur Apalategi, Lander Garro, Katixa Agirre eta Uxue Alberdi. Argudioen ahultasuna dela medio, adituen (Apalategi, Iztueta, Zaldua) lanei erreparatu diet baieztatzeko idazle horiek guztiak ez nituzkeela talde berean sartuko, Ibon Egaña irakaslearen eta kritikari literarioaren hitzekin erabat ados bainago aipatzen duenean belaunaldi kontzeptuak zalantzak sortzen dituela, batez ere, idazleen artean ez dagoelako diskurtso literario eta estetiko partekaturik. Saiakeraren erdiko kapituluetan, aldiz, Euskal Herriko eta nazioarteko testuinguru soziopolitikoa deskribatzen da eta “Bakea eta elkarbizitza eraikitzeko narratiba” atalean, berriro ere Euskal Herria oinarri, ETAk su-etena aditzera eman zuenetik kontakizuna eraikitzeak ekarri zituen ika-mikak gogoratzen dira.\nDiskurtso soziopolitikoaren gorabeherak alde batera utzita, irakurleak euskal literaturari buruz jasoko duen ikuspegiak kezkatzen nau. Egilearen esanetan, mito zaharrak deseraiki behar dira umezurtz geratu diren belaunaldi berrietara egokitzeko, hots, Sabino Aranak eta Txabi Etxebarrietak asmatutako nazio kontakizunak dagoeneko zaharkituak daudenez, nazio kontakizun berria euskal ikuspegitik eraikitzea beharrezkotzat hartzen da. Argi dago saiakerak gordetzen duen beste garaiko didaktismorako joerak ez nauela konbentzitu, ezta testuan ezagunegi egin zaizkidan zenbait ideiaren jatorria ez aipatzeak ere. Lan literarioen eduki eta estiloaren irizpideak proposatzea idazleek nazio egitasmo berria “era sinesgarri eta zintzo batez” konta dezaten, zinez, zentzugabea da.


Zenbat iraun behar dute hartualdiek? | Consumer\nZenbat iraun behar dute hartualdiek?\nJaioberri batek ez du 10 edo 15 minutu baino gehiago behar, nahiz eta egokiena haurrak erabaki arte bularra ematea den.\nHaurtxo handi askok bularraren %90 husten dute hartualdiaren lehenengo 5 edo 10 minutuetan, eta eraginkortasun handiz edaten dakite; beraz, hartualdi labur batek ez du zertan nahikoa izan. Hala ere, jaioberriek ez dute ia titia hartzen ikasten, eta 15 minutu behar izaten dituzte behar duten guztia lortzeko. Bestalde, ama batzuek mantsoago igotzen diete esnea, eiekzio perezosoaren isla dutelako.\nEta orduan? Egokiena da haurrak erabaki arte itxarotea, askatuz edo lo eta erlaxatuta. Horretarako hiru arrazoi nagusi daude:\nBularra zenbat eta gehiago hustu, orduan eta hobeto mantenduko da esnea.\nHaurrak, bere gosea ez ezik, txupatzeko beharra ere ase behar du.\nEsnearen osaera aldatu egiten da hartualdian zehar, eta, hasieran, ur gehiago hartzen du (kalitate apalekoa dela uste du, oker bada ere), eta azukre gehiago ditu. Gero eta krematsuagoa eta gantz eta kaloria gehiago ditu. Denbora baino lehen hartualdia etetea da haurrari esne hori kentzea, hori baita gehien asetzen duena.\nJarrera horren kontra, beldur da hartualdi luzeegi batek titiburua lesionatuko ote duen; hala ere, gertatzen dena da hartualdiak luzatu egiten direla haurra gaizki hartuta dagoenean eta bere gosea asetzeko gai ez denean, eta ez da iraupena, teknika txarra baizik, eta horrek lesionatu egiten du, zenbat eta gehiago luzatu behar ez litzatekeen marruskadura bat.\nHartualdiak luzatu egiten dira umea gaizki hartuta dagoenean.\nBenetan, ondo bularra ematen badu, jaioberri batek ez ditu 10 edo 15 minutu baino gehiago behar lehenengo astean, eta gero ere ez da normala 20 minutu edo, gehienez, ordu erdi pasatzea. Baina hori gertatzen bada, egin behar dena ez da hartualdiaren iraupena mugatzea, jarrera hobetzea eta hobeto heltzen saiatzea baizik.\nlehenengo egunetan, haurrak jaiotza-pisua berreskuratu eta bere elikagaia erreklamatzeko energia duela ziur jakin arte, ez dira hiru ordu baino gehiago pasatzen utzi behar (beti hartzen hasten denetik zenbatzen hasita), ez egunez, ez gauez, eskaini gabe.\nlehenengo astean, egunean sei aldiz baino gutxiagotan bularra ematea ez da gogobetetasunaren adierazgarri izaten, ahultasunaren seinale baizik.\ngauez, denbora-tarte horretan bertan esnatu besterik ez da egin behar, eta erreklamatzen badu bakarrik eman behar zaio.\neskatzen dutenean ematea ez da negar egiten dutenean ematea. Ez bularra ez biberoia ez dira txupete gisa erabili behar. Minutu erdiz edo lau tanta biberoiarekin lasaitzen badira, baliteke konpainia besterik behar ez izatea.\namaren esnea hobeki eta azkarrago digeritzeak azaltzen du bularra hartzen duten haurrek maizago eskatzen dutela edoskitze artifiziala jasotzen dutenek baino.\nbularrean hezitako haurtxoaren gehiegizko hartualdiak, gainerakoan ondo doazela dirudienak, hartualdiaren amaieran esnea hartzeko behar duen denbora guztia ez hartzeagatik har daitezke, edo ez zaio uzten edoskitzen. Denbora hori koipetan aberatsagoa da, eta, beraz, denbora gehiago beharko luke bere gosea asetzeko.\nmalgutasuna bi aldeei aplika dakieke, eta egokitzapena elkarren artekoa izan behar da; beraz, amari edozein arrazoirengatik hartualdi bat aurreratzea komeni bazaio, haurra esnatu eta aurrez pentsatu baino lehen eskaini ahal izango zaio.\negunean zehar hobe da lau ordu baino gehiago bazkaldu gabe pasatzen ez uztea, gero ez dadin eskatu gauez egunez baino gehiago.\nfrecuencia-eu hartuneak iraupen lactancia-eu materna-eu